text:
SETLHOGO SE SE KA FA NTLE | A LOSO KE BOKHUTLO?
Ditlamorago Tse di Botlhoko Tsa Loso
Loso ga se kgang e e monate. Batho ba le bantsi ba tlhopha gore ba se ka ba bua ka lone. Mme nako nngwe, re tshwanelwa ke go lebana le lone. Mme ditlamorago tse di botlhoko tsa loso di ka se bapisiwe le sepe.
Ga go na sepe se se ka dirang gore re amogele loso lwa motsadi, molekane kgotsa lwa ngwana. Masetlapelo a ka wela motho a sa lebelela kgotsa bo ka tsaya nako e telele. Le fa maemo e ka tswa e le afe, botlhoko jwa loso bo ka se ka jwa tilwa segolobogolo ka go bo go lebega e le bokhutlo jwa sengwe le sengwe go nna botlhoko le go feta.
Antonio, yo rraagwe a ileng a swa mo kotsing ya koloi, o tlhalosa jaana: “Go nna e kete mongwe o ile a lotlela ntlo ya gago mme a bo a latlha dilotlolo. Ga o kgone go boela kwa ntlong ya gago, le fa e le nakwana fela. O sala fela o gopola gore go ne go ntse jang. Ke maemo a masha a lo tshwanetseng go lebana le one. Le fa o sa batle go dumela go re go diragetse—gongwe ka go bo go lebega e le bosetlhogo—ga go na se o ka se dirang.”
Fa Dorothy le ene a ne a lebana le tatlhegelo e e ntseng jalo, a nna motlholagadi a le dingwaga di le 47, o ne a ikemisetsa go bona dikarabo tsa dipotso dingwe. E re ka e ne e le morutisi wa sekolo sa Sontaga, o ne a ise a ko a akanye gore loso ke bokhutlo. Mme ga a ise a ko a bone dikarabo tse di utlwalang. O ne a botsa moruti wa gagwe wa kereke ya Anglican a re: “Go direga eng ka rona fa re swa?” O ne a araba a re: “Tota ga go na ope yo o itseng. Re tla tshwanelwa fela ke go leta re bone gore go direga eng.”
A mme ke gone fela gore re “lete re bone gore go tla direga eng”? A go na le tsela epe e ka yone re ka itseng gore a loso ke bokhutlo?


c: text/html

text:
GO THUSA LELAPA | GO GODISA BANA
Go Raya Ngwana o re Nnyaa
KGWETLHO
Ngwana wa gago ga a batle go amogela gore o rile nnyaa. Nako le nako fa o mo raya o re nnyaa, o itshwara ka tsela e e sa laolesegeng mme seo se go fedisa pelo. Ga a batle go utlwa sepe se o se buang, mme kgabagare o a ineela o bo o dira se a se batlang. Le mo lekgetlhong leno o feleletsa o dumela le fa gone o okaoka, e re ka o lapisitswe ke go tlhola o re nnyaa.
O ka kgona go ithuta gore nnyaa. Le fa go ntse jalo, sa ntlha, sekaseka dintlha dingwe tse di malebana le ntlha eno.
SE O TSHWANETSENG GO SE ITSE
Fa o re nnyaa, seo ga se reye gore o setlhogo. Batsadi bangwe ba ka se dumalane le ntlha eno, gongwe ba re motsadi o tshwanetse go beelana mabaka le ngwana, a itlhalose le e leng go rerisana le ene. Mme ba rotloetsa motsadi go tila gore nnyaa, ka gonne a tshaba gore ngwana a ka nna a ngala.
Gone ke boammaaruri gore kwa tshimologong lefoko “nnyaa” le ka nna la swabisa ngwana wa gago. Le fa go ntse jalo, le mo ruta thuto nngwe ya botlhokwa—gore mo botshelong go na le dilo dingwe tse a tshwanetseng go di amogela fela jaaka di ntse. Ka fa letlhakoreng le lengwe, fa o ineela, o dira gore a se ka a tsaya masisi se o se buang mme o mo ruta gore a go laole ka go nna a ipetola nako le nako fela fa a batla sengwe. Fa nako e ntse e tsamaya, karabo ya gago e ka nna ya dira gore a go galefele. Tota e bile, ngwana a ka tlotla jang motsadi yo go leng motlhofo fela gore a mo laole?
Fa o raya ngwana wa gago o re nnyaa, o mmaakanyetsa nako ya fa a le mosha le fa a godile. Seo se mo ruta melemo ya gore ka dinako dingwe a itime dilo dingwe. Ga go nne motlhofo gore ngwana yo o ithutileng thuto eo e e botlhokwa a ineele fa a lebane le kgatelelo ya balekane gore a dirise diokobatsi kgotsa gore a tlhakanele dikobo pele ga lenyalo.
Gape fa o raya ngwana o re nnyaa o mmaakanyetsa nako ya fa a tla bo a godile. Dr. David Walsh a re: “Boammaaruri ke gore, rona [batho ba ba godileng] ga se ka dinako tsotlhe re bonang dilo tse re di batlang. Ga re thuse bana ba rona ka sepe fa re ba ruta gore ba ka bona sengwe le sengwe fela se ba se batlang ka nako e ba se batlang ka yone.” *
SE O KA SE DIRANG
Tlhoma mogopolo mo go se o batlang go se fitlhelela. O batla gore ngwana wa gago a gole go nna monna kgotsa mosadi yo o dirang dilo sentle, yo o kgonang go laola maikutlo a gagwe le yo o atlegileng. Mme gone o tla bo o dira se se farologaneng le seo fa o mo naya sengwe le sengwe fela se a se batlang. Baebele ya re fa mongwe a ‘tlekeediwa go simolola mo bosheng go ya pele, moragonyana mo botshelong jwa gagwe o tla nna yo o sa lebogeng.’ (Diane 29:21) Ka jalo, go re nnyaa, ke tsela e e mosola ya go ruta ngwana. Thuto e e ntseng jalo e thusa ngwana wa gago mme ga e mo utlwise botlhoko.—Molaomotheo wa Baebele: Diane 19:18.
Nnyaa wa gago e nne nnyaa. Ngwana wa gago ga se monkana gago. Ka jalo, ga go tlhokege gore o rerisane le ene fa o rile nnyaa, jaaka e kete o tlhoka gore a dumalane le wena mo kgannyeng eno. Gone ke boammaaruri gore, fa bana ba ntse ba gola, ba tlhoka gore ‘bokgoni jwa bone jwa go lemoga bo thapisiwe gore bo farologanye se se siameng le se se sa siamang.’ (Bahebera 5:14) Ka jalo, ga go phoso go bontshana mabaka le ngwana wa gago. Le fa go ntse jalo, o se ka wa nnela go ngangisana le bana ba gago ba bannye o leka go ba tlhalosetsa lebaka la go bo o rile nnyaa. Fa o nnela go tlhola o ngangisana le ngwana wa gago, o tla feleletsa a tsaya gore fa o rile nnyaa go raya gore lo tlhoka go rerisana mme e seng gore ke tshwetso e o e dirileng.—Molaomotheo wa Baebele: Baefeso 6:1.
Se fetole tshwetso ya gago. Ngwana wa gago a ka nna a leka go bona gore a o tlhomame mo go se o se buang ka go ipetola kgotsa ka go nnela go kopa gantsintsi. Fa seo se direga kwa legaeng la gago, ke eng se o ka se dirang? Buka e e reng Loving Without Spoiling e akantsha jaana: “Fa o feditse go bua le ngwana, tloga fa pele ga gagwe. Mo reye o re, ‘O ka nna wa ipetola fa o batla mme nna ga ke batle go utlwa sepe. Ya ko kamoreng ya gago. O ipetole o bo o fetse.’” Kwa tshimologong go ka nna thata gore o bue jalo o tlhomame—ga ba ga nna thata gore ngwana wa gago a amogele seo. Mme a ka nna a fokotsa go emelelana le wena fa a lemoga gore o tlhomame mo go se o se buang.—Molaomotheo wa Baebele: Jakobe 5:12.
O se ka wa re nnyaa fela ka gonne o batla go bontsha ngwana wa gago gore motsadi ke mang
Nna tekatekano. O se ka wa re nnyaa fela ka gonne o batla go bontsha ngwana wa gago gore motsadi ke mang. Go na le moo, “a go nna tekatekano ga lona go itsiwe mo bathong botlhe.” (Bafilipi 4:5) Go na le dinako tse dingwe tse o ka nnang wa raya ngwana wa gago wa re ee—fa fela o sa ineele ka gonne a ipetola go na le moo o bona gore se a se kopang tota o a se tlhoka. —Molaomotheo wa Baebele: Bakolosa 3:21.
^ ser. 10 Go tswa mo bukeng e e reng No: Why Kids—of All Ages—Need to Hear It and Ways Parents Can Say It.

robotstxt: allowed

filter: keep


text:
SIERRA LEONE LE GUINEA
Jehofa O ne A Nkakatlolola
Jay Campbell
O TSHOTSWE KA 1966
O KOLOBEDITSWE KA 1986
DINTLHA KA GA GAGWE O kile a tshwarwa ke pholio mme o ne a nna mmulatsela wa ka metlha.
KE GODILE ke golafetse go tswa mo lothekeng go ya kwa tlase, mme ke ne ke nna mo jarateng nngwe kwa Freetown le Mmè mmogo le malapa a mangwe a a humanegileng. E re ka ke ne ke tlhabiwa ke ditlhong e bile ke boifa gore batho ba ba sa nkitseng ba tla nteba jang, ke dule mo jarateng gangwe fela mo dingwageng di le 18.
Fa ke ne ke na le dingwaga di le 18, Mosupi mongwe wa morongwa e bong Pauline Landis o ne a tla kwa lapeng a bo a re o tla nthuta Baebele. Fa ke bolelela Pauline gore ga ke itse go bala le go kwala, o ne a re le gone o tla go nthuta. Ka jalo, ke ne ka dumela.
Ke ne ke itumelela se ke neng ke se ithuta mo Baebeleng. Letsatsi lengwe ke ne ka botsa Pauline gore a nka ya pokanong ya phuthego e e neng e tsenela mo legaeng le le neng le se kgakala le kwa lapeng. Ke ne ka re, “Ke tla ya teng ka dipolanka tsa me tse ke di dirisang go tsamaya.”
Fa Pauline a ne a tla go ntsaya, Mmè le baagelani ba rona ba ne ba ntebelela ba tshogile. Ke ne ka tsaya dipolanka tse ke tsamayang ka tsone mme ka ikgoromeletsa kwa pele gore ke di tlhome fa fatshe. Go tswa foo ke ne ka ikgoletsa ke fetela kwa pele ga dipolanka tseo. Fa ke ntse ke tsamaya go ralala jarata, baagelani ba rona ba ne ba goa Pauline ba re: “O a mo pateletsa. O kile a leka go tsamaya a bo a palelwa.”
Pauline o ne a mpotsa ka bonolo a re: “Jay, a o batla go tla?”
Ke ne ka re, “Ee! Ke nna ke batlang go tsamaya.”
Baagelani ba ne ba ntebelela ka tshisibalo fa ke ntse ke atamela heke. Mme fa ke tswela ka kwa ntle ga jarata ba ne ba goa ka boitumelo.
Ruri ke ile ka itumelela dipokano tseo! Go tswa foo, ke ne ka ititaya sehuba gore ke tla fitlha kwa Holong ya Bogosi. Seo se ne se kaya gore ke ye kwa mmila o felelang teng ke tsamaya ka dipolanka, ke bo ke palama thekisi, go tswa foo bakaulengwe ba bo ba mpelega go tlhatloga thota e e mokgokolosa. Gantsi ke ne ke goroga ke kolobile e bile ke le dithetse mme ke tshwanelwa ke go apara diaparo tse dingwe kwa holong. Moragonyana, kgaitsadi mongwe wa kwa Switzerland o ne a nthomelela setulo sa maotwana ka bopelontle, mme se ne sa nthusa gore ke tsamaye ka seriti.
Go bala ka maitemogelo a Basupi ba bangwe ba ba golafetseng go ne ga ntlhotlheletsa gore ke direle Jehofa le go feta pele. Ka 1988, ke ne ka nna mmulatsela wa ka metlha. Ke ne ka rapela Jehofa gore a nthuse gore ke fitlhelele mokgele wa me, o e neng e le go thusa mongwe mo lelapeng la gaetsho le mongwe mo tshimong ya rona gore a nne motlhanka wa ga Jehofa. Dithapelo tsa me di ne tsa arabiwa fa ke ne ke kgona go thusa bana ba le babedi ba ga nkgonne le mosadi mongwe yo ke kopaneng le ene fa ke ne ke le mo bodireding jwa mmila gore ba itse boammaaruri.
Gone jaanong matsogo a me ga a tlhole a nonofile mme ke ikaega ka batho ba bangwe gore ba nkgorometse. Gape ke na le ditlhabi tse di sa foleng. Mme ke lemogile gore sengwe se se nthusang ka ditlhabi ke go ruta ba bangwe ka Jehofa. Boitumelo jo ke bo bonang bo okobatsa ditlhabi tsa me e bile bo a nkgomotsa ka gonne Jehofa o ne a nkakatlolola mme jaanong ke tshela botshelo jo bo nang le bokao.


text:
BASHA BA BOTSA JAANA
A Tota go Botlhokwa go Nna Maitseo?
‘Batho ga ba ke ba ntshwarela setswalo; ke ka ntlha yang fa nna ke tshwanetse go se ba tshwarela?’
‘A ga go na dilo tsa botlhokwa tse o tshwanetseng go tshwenyega ka tsone go na le go tshwenyega ka gore o reye batho o re “tsweetswee,” “ke a leboga” le “tshwarelo”?’
‘Ga ke tlhoke go nna maitseo mo baneng ba mo lapeng. Ke bana ba mo gae.’
A o dumalana le mangwe a mafoko a a fa godimo? Fa e le gore go ntse jalo, o ka tswa o fetwa ke melemo ya go bontsha maitseo!
Se o tshwanetseng go se itse ka maitseo
Go nna maitseo go ka tokafatsa dikarolo tse tharo tse di latelang tsa botshelo jwa gago:
Tsela e o itsegeng ka yone. Tsela e o tshwarang batho ka yone e ka dira gore ba go lebe ka tsela nngwe, e e siameng kgotsa e e sa siamang. Fa o le maitseo, go ka direga gore batho ba go tseye o godile e bile o na le maikarabelo
—mme ba tla go tshwara jaaka motho yo o ntseng jalo! Mme fa o se na maitseo batho ba tla akanya gore o amega fela ka wena mme o ka feleletsa o fetwa ke ditshono tsa go bona tiro le tse dingwe. Jaaka Baebele e bua, “motho yo o setlhogo o tlisetsa mmele wa gagwe matlhabisa ditlhong.” —Diane 11:17.
Ditsala tsa gago. Baebele ya re: “Aparang lorato, gonne ke sebofo se se itekanetseng sa kutlwano.” (Bakolosa 3:
14) Go ntse jalo segolobogolo fa go tliwa mo kgannyeng ya botsala. Batho ba kgatlhegela batho ba ba nang le maitseo e bile ba ba tshwara sentle. Aitsane, ke mang yo o ka ratang go fetsa nako le motho yo o se nang maitseo kgotsa yo o leferetlho?
Kafa batho ba go tshwarang ka teng. Lekgarebe lengwe le le bidiwang Jennifer la re: “Fa o nna o le maitseo, fa nako e ntse e ya, o ka lemoga gore tota le batho ba ba itsegeng ka go bifela ba bangwe, ba go tshwara botoka.” Gone ke boammaaruri gore fa o se na maitseo, ba ka se dire jalo. Baebele ya re: “Selekanyo se lo lekanyang ka sone, ba tla lo lekanyetsa ka sone.”
—Mathaio 7:2.
Sa botlhokwa: Re dirisana le batho letsatsi le letsatsi. Tsela e o dirisanang le bone ka yone e ka ama tsela e ba go lebang ka yone le e ba go tshwarang ka yone. Tota re ka re, ruri go botlhokwa go nna maitseo!
Kafa o ka tokafatsang ka gone
Tlhola maitseo a gago. Ipotse dipotso tse di jaaka: ‘A ke bua le bagolo ka maitseo? Ke itlwaeditse go le kana kang go re “tsweetswee,” “ke a leboga,” kgotsa “tshwarelo”? A ga ke tlhome mogopolo fa ke bua le batho ba bangwe
—gongwe e bile ke bala le go araba melaetsa ya founo? A ke tlotla batsadi ba me le bana ba kwa gae, kgotsa ke dira dilo ka go tlhoka maitseo fela, ke ipolelela gore “ke ba mo lapeng”?’
Baebele ya re: “Mo go bontshaneng tlotlo etelelang pele.”
—Baroma 12:10.
Ipeele mekgele. Kwala dilo tse tharo tse o ka tokafatsang mo go tsone. Ka sekai, Allison wa dingwaga tse 15 a re o tlhoka go nna “motho yo o itseng go reetsa go na le go nna motho yo o itseng go bua.” David wa dingwaga tse 19 a re o tlhoka go lwela go tlogela go kwala melaetsa ka founo fa a na le ba lelapa kgotsa ditsala. A re: “Ke go tlhoka tlotlo. Tota go nna jaaka e kete ka re go botoka go tlotla le motho yo mongwe go na le go tlotla le bone.” Edward wa dingwaga tse 17 a re o tlhoka go tlogela go tsena ba bangwe ganong fa ba bua. Mme Jennifer yo o nopotsweng pelenyana a re o ikaeletse go tokafatsa tsela e a bontshang maitseo ka yone fa a dirisana le bagolo. A re: “Nkile ka bo ke re ‘dumelang’ ka bonako fela ke bo ke batla tsela ya gore ke fetele kwa ditsaleng tsa me tsa basha. Mme jaanong ke tsaya matsapa tota gore ke ba itse botoka. Seo se nthusitse go tokafatsa maitseo a me fela thata!”
Baebele ya re: “Lo [tlhokomele], e seng go kgatlhegela dilo tse di amang lona fela, mme gape go kgatlhegela le dilo tse di amang ba bangwe.”
—Bafilipi 2:4.
Ela tlhoko kgatelopele ya gago. Tsaya lobaka lwa kgwedi o ela tlhoko tsela e o buang ka yone kgotsa gore o gatela pele jang mo dilong tse o batlang go tokafatsa mo go tsone. Fa kgwedi e fela, ipotse jaana: ‘Go nna maitseo go nthusitse jang go tokafatsa botho jwa me? Ke sa ntse ke tlhoka go tokafatsa fa kae?’ Ipeele mekgele e mengwe e e tla go thusang go dira jalo.
Baebele ya re: “Fela jaaka lo batla batho ba lo direla, ba direleng ka yone tsela eo.”
—Luke 6:31.


text:
Template:Languages
Toropo e e thusiwa ke ba dipagamo tsa difofane mo Kasane.
Ditlamelo[baakanya | edit source]
Kasane o nale mafelo a bothibelelo le a borobalo (aa itebagantse le kgwebo ya maroko le go bona diphologolo). Mafelo a a neela mesepele ya go ya mafelong a diphologolo a Chobe malatsi otlhe, le go tsamaya ka mekoro mo nokeng ya Chobe.[1]
Kasane o nale mabentlele aa beeletsang madi a Barclays, First National, Stanbic le Standard Chartered le kwa go tsewang madi ka bofefo ka tiriso ya maranyane a ATM.
Dipadi[baakanya | edit source]
Dikgoge tsa kwa ntle[baakanya | edit source]
Template:Commonscat-inline Template:Botswana largest citiestn:Kasane


text:
Ke Direng fa ke Kgothalediwa go Tlhakanela Dikobo?
O ka nna wa botsa jaana: “A go botoka go ineela?” “Akere mongwe le mongwe o a go dira?”
Ema pele mme o akanye!
Boammaaruri: Ga se gore mongwe le mongwe o a go dira.
Ke boammaaruri gore o ka bala ka dipalo tse di kwa godimo tsa basha ba ba go dirang. Ka sekai, patlisiso nngwe kwa United States e ne ya senola gore fa bana ba kwa nageng eo ba fetsa sekolo se segolwane, ba le 2 mo go ba le 3 ba bone ba a bo ba setse ba simolotse go tlhakanela dikobo. Mme gape seo se kaya gore a le 1 mo go ba le 3–e leng palo e e kgolo—ga ba ise ba go simolole.
Go tweng ka ba ba setseng ba go simolotse? Babatlisisi ba fitlhetse gore bontsi jwa basha bano ba diragalelwa ke a le mangwe kgotsa go feta a manokonoko a a latelang.
Go ngomoga pelo. Bontsi jwa basha ba ba ileng ba tlhakanela dikobo pele ga lenyalo ba re ba ile ba go ikwatlhaela morago.
Go se tshepe. Morago ga tlhakanelodikobo, molekane mongwe le mongwe o simolola go ipotsa jaana ka yo mongwe, ‘Motho yono o tlhakanetse dikobo le mang gape?’
Go swabisiwa. Tota basetsana ba le bantsi ba ka tlhopha go nna le mongwe yo o tla ba sireletsang, e seng yo o tla ba dirisang. Mme basimane ba le bantsi ba ikutlwa ba sa tlhole ba kgatlhegela mosetsana yo o neng a ineela go tlhakanela dikobo le bone.
Sa botlhokwa: Mmele wa gago o botlhokwa thata gore o ka o aba fela. Bontsha gore o ikemiseditse go dira se se siameng ka go ikobela melao ya Modimo e e thibelang tlhakanelodikobo pele ga lenyalo. Mme letsatsi lengwe fa o setse o le mo lenyalong, o ka tlhakanela dikobo. Mme o tla go itumelela ka botlalo—o sa tshwenyege, o sa ikwatlhaye e bile o sa ikutlwe o sa sireletsega jaaka gantsi go nna fa o sena go tlhakanela dikobo pele ga lenyalo.—Diane 7:22, 23; 1 Bakorintha 7:3.


text:
BAITHUTI BA GA JAANONG
Go nna moithuti
Go botlhokwa gore o rulaganyetse kwa pele ka go sola dithuto tsa gago molemo o sa ntse o na le nako e ntsi ya metshameko, dilo tsa go itlosa bodutu le ya go itumela le ditsala. Mo segokeng seno, o tla bona tshedimosetso yotlhe e o e tlhokang ka khalendara ya dithuto ya YBB, jaaka matlha le dintlha ka botlalo tsa go ikwadisa, meletlo ya kalogo le ditlhatlhobo. Go go thusa gore o kgone go rulaganya tiro ya gago le go tshameka ka botlalo mo kotareng nngwe le nngwe, segoke seno se go isa gape kwa dibukeng tsa ngwaga tsa kakaretso tsa manaanethalo a dithuto a Khampase ya Mafikeng, Khampase ya Potchefstroom le Khamphase ya Khutlotharo ya Lekwa.
Segoke seno gape se go thusa go bona ditirelo tse di farologaneng tse di mosola mo ithaneteng tse di ka go bolokelang nako, jaaka go ikwadisa, go botsa dipotso ka akhaonto ya gago le go botsa ka tsa thuto, e bile o ka kgona go bona direkoto tsa gago tsa baithuti le dipholô tsa ditlhatlhobo.
Dilo tse dingwe tse di mosola tse o ka kgonang go di bona ke VUMA! le Tikatikwe ya Mekgele-Tiro:


text:
Kafa re ka Tswelelang re Leba Dilo ka Tsela e e Siameng ka Gone
“Fa motho a ka tshela dingwaga di le dintsi, a a ipele mo go tsone tsotlhe.”—MOR. 11:8.
1. Ke ditshegofatso dife tse di tswang kwa go Jehofa tse di ka re thusang gore re nne re itumetse?
JEHOFA o batla gore re itumele, ka jalo o re naya masego a le mantsi a a dirang gore re itumele. O re neile botshelo. Ka jalo, re ka dirisa matshelo a rona go baka Modimo, ka gonne o re gogetse mo kobamelong ya boammaaruri. (Pes. 144:15; Joh. 6:44) Jehofa o re tlhomamisetsa lorato lwa gagwe le go re thusa gore re itshoke mo tirelong e re mo e direlang. (Jer. 31:3; 2 Bakor. 4:16) Re itumelela paradaise ya semoya, e mo go yone go nang le dijo tse dintsi tsa semoya le lorato lwa bokaulengwe. Mo godimo ga moo, re na le tsholofelo e e botlhokwatlhokwa ya isagwe.
2. Batlhanka bangwe ba Modimo ba lwa le maikutlo afe?
2 Le fa re na le mabaka ano a go itumela, batlhanka bangwe ba ba ikanyegang ba Modimo ba sa ntse ba iteba ka tsela e e sa tshwanelang. Ba ka nna ba akanya gore Jehofa ga a ba amogele e bile ga a amogele tirelo ya bone. Mo bathong bano ba ba sa lebeng dilo ka tsela e e tshwanetseng, kgang ya go itumelela “dingwaga di le dintsi” e ka lebega e le go ijesa dijo tsa ditoro. Mo go bone, botshelo bo ka bonala bo le letobo.—Mor. 11:8.
3. Ke eng se se ka dirang gore re nne le maikutlo a go sa lebe dilo sentle?
3 Maikutlo ao a go sa lebe dilo sentle, a bakaulengwe le bokgaitsadi bano ba nang le one, a ka tswa a bakilwe ke go kgobega marapo, bolwetse kgotsa botsofe. (Pes. 71:9; Dia. 13:12; Mor. 7:7) Mo godimo ga moo, Mokeresete mongwe le mongwe o tshwanetse go lebana le boammaaruri jwa gore pelo e boferefere e bile e ka dira gore re ipone molato tota le fa Modimo a re amogela. (Jer. 17:9; 1 Joh. 3:20) Diabolo o latofatsa batlhanka ba Modimo ka maaka. Mme batho ba ba akanyang jaaka Satane ba ka nna ba leka go re tlhotlheletsa gore re dumele se Elifase yo o se nang tumelo a neng a se bua—gore Modimo ga a re tseye re le botlhokwa. Ao e ne e le maaka mo motlheng wa ga Jobe fela jaaka e sa ntse e le maaka le gompieno.—Jobe 4:18, 19.
4. Re tla sekaseka eng mo setlhogong seno?
4 Mo Dikwalong, Jehofa o tlhalosa sentle gore o tla nna le batho ba ba ‘tsamayang mo mokgatšheng wa moriti o montsho.’ (Pes. 23:4) Tsela nngwe e a nang le rona ka yone ke ka Lefoko la gagwe. Baebele e “maatla ka Modimo go pitikolola dilo tse di nweleletseng kwa teng thata,” tse di akaretsang dikgopolo tse di phoso le maikutlo a go sa lebe dilo sentle. (2 Bakor. 10:4, 5) Ka jalo, mma re sekasekeng kafa re ka dirisang Baebele ka teng gore e re thuse go lwela go leba dilo ka tsela e e siameng le go tswelela re dira jalo. Seo se ka go solegela molemo e bile o ka bona le ditsela tsa go kgothatsa ba bangwe.
DIRISA BAEBELE GO LWELA GO NNA LE MAIKUTLO A A SIAMENG
5. Ke teko efe e e ka re thusang gore re nne le maikutlo a a siameng?
5 Moaposetoloi Paulo o ne a tlhalosa dilo dingwe tse di ka re thusang gore re nne le maikutlo a a siameng. O ne a kgothatsa phuthego ya kwa Korintha jaana: “Nnang lo leke gore a lo mo tumelong.” (2 Bakor. 13:5) ‘Tumelo’ ke dithuto tsotlhe tsa Bokeresete tse di tlhalositsweng mo Baebeleng. Fa mafoko le ditiro tsa rona di tsamaisana le dithuto tseo, re tla bo re falotse teko mme re bontsha gore re “mo tumelong.” Gone ke boammaaruri, ga re a tshwanela go tlhopha dithuto tse re tla di ikobelang.—Jak. 2:10, 11.
6. Ke eng fa re tshwanetse go leka go bona gore a re “mo tumelong”? (Bona setshwantsho se se kwa tshimologong ya setlhogo seno.)
6 O ka nna wa okaoka go dira teko eo, segolobogolo fa o akanya gore o tla palelwa. Le fa go ntse jalo, tsela e Jehofa a re lebang ka yone e botlhokwa go feta e rona re itebang ka yone, e bile dikakanyo tsa gagwe di kwa godimo ga tsa rona. (Isa. 55:8, 9) O tlhatlhoba baobamedi ba gagwe, e seng go ba atlhola mme o batla dinonofo tse di molemo le go ba thusa. Fa o dirisa Lefoko la Modimo go itlhatlhoba go bona gore a o “mo tumelong,” o tla tlhaloganya kafa Modimo a go lebang ka teng. Seno se tla go thusa gore o tile go akanya gore ga o botlhokwa mo Modimong, mme o tla nna le pono eno e e theilweng mo Baebeleng: O botlhokwatlhokwa mo matlhong a ga Jehofa. Ditlamorago tsa gone di ka tshwana le go bula garetene gore letsatsi le tsene mo phaposing e e lefifi.
7. Re ka solegelwa molemo jang ke dikao tse di mo Baebeleng tsa boikanyegi?
7 Tsela e e molemo ya go itlhatlhoba ke go tlhatlhanya ka dikao tsa batho ba ba ikanyegang ba ba umakilweng mo Baebeleng. Bapisa maemo a bone le maemo a gago le maikutlo a bone le maikutlo a gago, mme o bone gore wena o ka bo o dirile eng mo maemong ao. Mma re tlhatlhobeng dikao di le tharo tse di bontshang kafa o ka dirisang Baebele ka gone go tlhomamisa gore o “mo tumelong” o bo o lwela go iteba ka tsela e e siameng.
MOTLHOLAGADI YO O HUMANEGILENG
8, 9. (a) Motlholagadi wa mohumanegi o ne a lebane le maemo afe? (b) Ke maikutlo afe a a sa tshwanelang a motlholagadi yono a ka tswang a ne a na le one?
8 Jesu o ne a lebile motlholagadi yo o humanegileng mo tempeleng kwa Jerusalema. Sekao sa gagwe se ka re thusa gore re tswelele re leba dilo ka tsela e e siameng le fa re na le dilo tse re sa kgoneng go di fitlhelela. (Bala Luke 21:1-4.) Akanya ka boemo jwa motlholagadi yono. O ne a sa itshokele fela go latlhegelwa ke monna mme gape le baeteledipele ba bodumedi ba ba neng ba ‘tsuputsa matlo a batlholagadi’ go na le gore ba ba thuse. (Luke 20:47) O ne a humanegile jaana mo e leng gore o ne a kgona go ntsha fela moneelo wa tuelo e modiri a ka e amogelang mo metsotsong e le mmalwa fela.
9 Leka go akanya fela gore motlholagadi o ne a ikutlwa jang fa a tsena mo lolwapeng lwa tempele a tshotse madinyana a mabedi a tshipi. A o ne a akantse ka madi a mannye a a neng a tlile go a ntsha fa a bapisiwa le madi a a neng a ka a ntsha moneelo fa monna wa gagwe a ka bo a tshela? A o ne a tla tlhabiwa ke ditlhong fa a bona batho ba ba fa pele ga gagwe ba ntsha moneelo wa madi a mantsi, gongwe a ipotsa gore a moneelo wa gagwe o botlhokwa? Le fa a ka tswa a ne a na le maikutlo a a ntseng jalo, o ne a dira se a ka se kgonang mo kobamelong ya boammaaruri.
10. Jesu o ne a bontsha jang gore motlholagadi o botlhokwa mo Modimong?
10 Jesu o ne a bontsha gore motlholagadi yono o ne a le botlhokwa mo go Jehofa le moneelo wa gagwe o ne o le botlhokwa. O ne a re, “o latlhetse go feta kafa botlhe [bahumi] ba dirileng ka gone.” Moneelo wa gagwe o ne o tla kopana le wa ba bangwe, le fa go ntse jalo, Jesu o ne a mo umaka ka ntlha ya boineelo jwa gagwe. Batho ba ba balang madi ba ka tswa ba ne ba sa itse gore madi ao a tshipi a mabedi le motho yo o a ntshitseng o botlhokwa go le kana kang mo go Jehofa. Le fa go ntse jalo, tsela e Modimo a neng a mo leba ka yone, ke yone e neng e le botlhokwa, e seng se batho ba neng ba se akanya kgotsa kafa motlholagadi yoo a neng a iteba ka gone. A o ka dirisa pego eno go bona gore a o mo tumelong?
11. O ka ithuta eng mo pegong ya motlholagadi?
11 Maemo a gago a ka nna a ama ka tlhamalalo se o ka se nayang Jehofa. Nako e bangwe ba kgonang go e dirisa go rera dikgang tse di molemo e ka tswa e se ntsi ka ntlha ya botsofe kgotsa bokoa. A ba tshwanetse go akanya gore ga ba a tshwanela go bega tirelo ya bone? Tota le fa o le mosha kgotsa o na le botsogo jo bo siameng, o ka nna wa akanya gore se o se dirang ke karolo e nnye fela ya diura tse dintsi tse batho ba Modimo ba di fetsang mo kobamelong ya gagwe ngwaga le ngwaga. Le fa go ntse jalo, mo pegong ya motlholagadi yo o humanegileng re ithuta gore Jehofa o lemoga sengwe le sengwe se re mo direlang sone e bile o a se anaanela, segolobogolo fa re se dira mo maemong a a thata. Akanya ka kobamelo e o e diretseng Jehofa mo ngwageng o o fetileng. A go na le ura nngwe e o e feditseng o direla Jehofa, e e neng e tlhoka gore o intshe setlhabelo? Fa go le jalo, o ka tlhomamisega gore Jehofa o anaanela se o mo diretseng sone mo ureng eo. Fa o dira sotlhe se o ka se kgonang mo tirelong ya ga Jehofa, fela jaaka motlholagadi yo o humanegileng, o na le lebaka le le utlwalang la go dumela gore o “mo tumelong.”
“TSAYA MOYA WA ME”
12-14. (a) Go sa lebe dilo ka tsela e e tshwanetseng go ne ga ama Elija jang? (b) Ke eng fa Elija a ka tswa a ne a ikutlwa ka tsela e a neng a ikutlwa ka yone?
12 Moporofeti Elija o ne a ikanyega mo go Jehofa e bile a na le tumelo e e nonofileng. Le fa go ntse jalo, nako nngwe o ne a ikutlwa a na le moya o o kwa tlase mo a neng a kopa Jehofa gore a mmolaye, o ne a re: “Go lekane! Jaanong tlhe Jehofa, tsaya moya wa me.” (1 Dikg. 19:4) Batho ba ba iseng ba tlalelwe ka tsela e e ntseng jalo, ba ka nna ba raelesega go bua gore thapelo ya ga Elija e ne e le “puo e e phomesegelang fela.” (Jobe 6:3) Le fa go ntse jalo, maikutlo a gagwe e ne e le a mmatota. Mme gone, ela tlhoko gore go na le gore Jehofa a kgaleme Elija go bo a batla go swa, o ne a mo thusa.
13 Go tlile jang gore Elija a ikutlwe ka tsela e a neng a ikutlwa ka yone? Nakwana pele ga moo, o ne a dira kgakgamatso e e neng e bontsha gore Jehofa ke Modimo wa boammaaruri, mme seno se ne sa felela ka gore go bolawe baporofeti ba ga Baale ba le 450. (1 Dikg. 18:37-40) Go ka direga gore Elija o ne a solofetse gore batho ba Modimo ba tla boela mo kobamelong e e itshekileng, mme seo ga se a ka sa direga. Kgosigadi Jesebele yo o boikepo, o ne a romela molaetsa kwa go Elija gore o tlile go mmolaya. E re ka Elija a ne a boifa, o ne a tshabela kwa borwa go kgabaganya Juda go ya kwa sekakeng, e leng lefelo le le kgakgabetseng.—1 Dikg. 19:2-4.
14 Fa Elija a ntse a le esi, o ne a akanya gore tiro ya gagwe ya go nna moporofeti e ne e se ya sepe. O ne a raya Jehofa a re: “Ga ke botoka mo go borremogologolwane.” O ne a ikutlwa a se na mosola fela jaaka lerole le marapo a borraagwemogologolwane ba ba suleng. Tota e bile, o ne a itlhatlhobile go ya ka ditekanyetso tsa gagwe mme a dirile tshwetso ya gore o paletswe, ga a na mosola ope mo go Jehofa kgotsa mo mothong ope fela.
15. Modimo o ne a tlhomamisetsa Elija jang gore o sa ntse a mo tsaya a le botlhokwa?
15 Mme gone, Mothatayotlhe o ne a sa lebe Elija ka tsela e a neng a iteba ka yone. Elija o ne a tswelela a le botlhokwa mo matlhong a Modimo, mme Jehofa o ne a mo tlhomamisetsa seo ka ditsela di le mmalwa. Modimo o ne a romela moengele go nonotsha Elija. Gape Jehofa o ne a tlamela Elija ka dijo le dino fa a le mo loetong lwa malatsi a le 40 go ya kwa borwa jwa Thaba ya Horebe. Mo godimo ga moo, Modimo o ne a baakanya tsela e e phoso e Elija a neng a akanya ka yone, ya gore ga go na Moiseraele ope yo mongwe yo o neng a ikanyega mo go Jehofa. Gape ela tlhoko gore Modimo o ne a naya Elija dikabelo tse disha, tse a neng a di amogela. Elija o ne a solegelwa molemo ke thuso eo ya ga Jehofa, mme o ne a boela mo tirong ya gagwe ya boporofeti a na le maatla.—1 Dikg. 19:5-8, 15-19.
16. Modimo a ka tswa a ile a go ema nokeng ka ditsela dife?
16 Se se diragaletseng Elija se ka go tlhomamisetsa gore o mo tumelong e bile se ka go tlhotlheletsa gore o lebe dilo ka tsela e e siameng. Sa ntlha, akanya ka ditsela tse Jehofa a ileng a go ema nokeng ka tsone. A mongwe wa batlhanka ba gagwe, gongwe mogolwane kgotsa Mokeresete yo o godileng semoyeng, a ka tswa a ile a go thusa nako nngwe fa o ne o tlhoka thuso? (Bagal. 6:2) A o ile wa nonotshiwa semoyeng ke Baebele, dikgatiso tsa rona tsa Bokeresete le dipokano tsa phuthego? Mo nakong e e tlang fa o solegelwa molemo ke nngwe ya ditsela tseno, akanya gore tota ke mang yo o go thusang mme o mo rapele go mo leboga.—Pes. 121:1, 2.
17. Ke eng se Jehofa a se anaanelang mo batlhankeng ba gagwe?
17 Sa bobedi, ela tlhoko gore go leba dilo ka tsela e e sa tshwanelang go ka go tsietsa. Tsela e Modimo a re lebang ka yone ke yone ya botlhokwa. (Bala Baroma 14:4.) Jehofa o anaanela boineelo jwa rona mo go ene le boikanyegi jwa rona; ga a re atlhole go ya ka se re kgonang go mo direla sone. Mme jaaka Elija, le wena o ka tswa o fitlheletse go le gontsi mo tirelong ya ga Jehofa go feta kafa o akanyang ka gone. Go ka direga gore go na le bangwe mo phuthegong ba o ba thusitseng, le bangwe mo tshimong ba ba ileng ba itse boammaaruri ka ntlha ya maiteko a gago.
18. Kabelo ya gago e e tswang kwa go Jehofa ke bosupi jwa eng?
18 Sa bofelo, leba kabelo nngwe le nngwe e e tswang kwa go Jehofa e le bosupi jwa gore o na le wena. (Jer. 20:11) Fela jaaka Elija, o ka nna wa ikutlwa o kgobegile marapo ka gonne tirelo ya gago e lebega e se ya sepe kgotsa ka gonne go lebega o ka se kgone go fitlhelela mekgele mengwe ya gago ya semoya. Le fa go ntse jalo, o sa ntse o na le tshiamelo e kgolo thata e mongwe le mongwe wa rona a ka nnang le yone—go rera dikgang tse di molemo le go bidiwa ka leina la Modimo. Tswelela o ikanyega. O ka nna wa utlwa mafoko ano a a mo setshwantshong sengwe sa ga Jesu a a reng: “Tsena mo boipelong jwa mong wa gago.”—Math. 25:23.
“THAPELO YA YO O BOGISIWANG”
19. Mokwadi wa Pesalema 102 o ile a lebana le boemo bofe?
19 Mokwadi wa Pesalema ya 102 o ne a tlaletswe. O ne a ‘bogisiwa,’ a utlwa botlhoko mo mmeleng le mo maikutlong, gape o ne a se na maatla a go lepalepana le mathata a gagwe. (Pes. 102, mafoko a a fa godimo ga kgaolo) Mafoko a gagwe a bontsha gore o ne a fekeeditswe ke kutlobotlhoko, go jewa ke bodutu le maikutlo a mangwe a a neng a na le one. (Pes. 102:3, 4, 6, 11) O ne a dumela gore Jehofa o ne a batla go mo latlha.—Pes. 102:10.
20. Thapelo e ka thusa jang mongwe yo o nang le dikakanyo tse di sa tshwanelang?
20 Le fa go ntse jalo, mopesalema yoo o ne a sa ntse a ka dirisa botshelo jwa gagwe go baka Jehofa. (Bala Pesalema 102:19-21.) Jaaka fa re bona mo go Pesalema 102, tota le batho ba ba mo tumelong ba ka tswa ba utlwa botlhoko e bile ba sa kgone go tlhoma mogopolo mo go sepe se sele. Mopesalema o ne a ikutlwa jaaka “nonyane e e itlhaotseng e le nosi mo godimo ga borulelo” e kete o faraferwe ke mathata. (Pes. 102:7) Fa go direga gore o ikutlwe jalo, tshololela Jehofa pelo ya gago fela jaaka mopesalema a ne a dira. Thapelo ya yo o bogisiwang—thapelo ya gago—e ka go thusa gore o lwantshe dikakanyo tse di sa tshwanelang. Jehofa o solofetsa gore “o tla retologela mo thapelong ya ba ba amogilweng sengwe le sengwe; mme a sa nyatse thapelo ya bone.” (Pes. 102:17) Ikanye tsholofetso eo.
21. Motho yo o lwang le maikutlo a a sa siamang a ka kgona jang go leba dilo ka tsela e e tshwanetseng?
21 Gape Pesalema 102 e bontsha kafa o ka lebang dilo ka tsela e e siameng ka gone. Mopesalema o ne a dira jalo ka go tlhoma mogopolo mo kamanong ya gagwe le Jehofa. (Pes. 102:12, 27) O ne a gomodiwa ke go itse gore ka metlha Jehofa o tla ema batho ba gagwe nokeng fa ba le mo ditekong. Ka jalo, fa dikakanyo tse di sa siamang di go kgoreletsa ka nakwana go direla Modimo se o neng o ka batla go se dira mo tirelong ya gagwe, rapelela seo. Kopa Modimo gore a utlwe thapelo ya gago e seng fela gore o gololesege mo mathateng a gago mme gape “gore leina la ga Jehofa le bolelwe.”—Pes. 102:20, 21.
22. Mongwe le mongwe wa rona a ka dira eng go itumedisa Jehofa?
22 Eleruri, re ka dirisa Baebele go iponela gore re mo tumelong le gore re botlhokwa mo go Jehofa. Gone ke boammaaruri gore, mo tsamaisong eno ya dilo, re ka tswa re sa kgone go fedisa maikutlo otlhe a a sa siamang kgotsa go kgobega marapo. Le fa go ntse jalo, mongwe le mongwe wa rona a ka itumedisa Jehofa a bo a bone poloko ka go itshoka ka boikanyegi mo tirelong ya gagwe.—Math. 24:13.


text:
Noka ya Molopo
Template:Unreferenced stub Noka ya Molopo e bonwa mo borwa jwa Aferika. Noka e e elelela kwa borwa-bophirima go tsweng kwa motsweng wa yone, e boleele jwa selekanyo sa dikhilometara di le makgolo a borobabongwe le masome a borataro. Go elela ga noka go bonako Fa e tletse, e tshololela mo nokeng ya Orange , e e rakantshang fa e fologela tlase kwa maphothophothong a lefelo la diphologolo a Augrabies 28°31′02″S 20°12′46″E / 28.51722°S 20.21278°E. Go akanyediwa gore se se ka tswa se simolotse mo dingwageng tse di fetlang makgolo bogologolo.
Noka e fa kabo nngwe e e botlhokwa ya molelwane fa gare ga Botswana gape le Aferika Borwa. Toropo ya Mafikeng, Aferika Borwa, e ikaegile ka lotshitshi la noka, mo go dumelwang fa e le yone e fang batho metsi .
Noka e fa kabo nngwe e e botlhokwa ya molelwane fa gare ga Botswana gape le Aferika Borwa. Toropo ya Mafikeng, Aferika Borwa, e ikaegile ka lotshitshi la noka, mo go dumelwang fa e le yone e fang batho metsi .
This is an excerpt from the article Noka ya Molopo from the Wikipedia free encyclopedia. A list of authors is available at Wikipedia.


text:
Botswana TV
Botswana TV ke segasa ditshwantsho tsa motshikinyego sa Lefatshe la Botswana mo borwa jwa Aferika. Di ofisi tsa segasa ditshwantsho di mo toropokgolo Gaborone,tse di bidiwang gotlwe "Mass Media Complex".Diofisi tse di dira ka bojotlhe gore batho ba bone thuso yotlhe e ba e thokang e amana le go gasa ditshwantsho.E nale mananeo a a rutang batho ka tsa botshelo,bontsi jwa one ke a mo gae mme a mangwe a bo a rekilwe go tsweng kwa mafatsheng a a mabapi le one tota a a kwa kgakala.
This is an excerpt from the article Botswana TV from the Wikipedia free encyclopedia. A list of authors is available at Wikipedia.
Other languages


text:
Bana botlhe ba feta ka dikarolo tsa kgolo go lebilwe maikutlo le boitshwaro. Losea kgotsa ngwana yo monyennyane ba tla tshameka ba le nosi ka boitumelo. Fa ngwana yo
mongwe a tsena mo tshamekong e e tsweletse le e ne o ka ntshiwa ka go garumelelwa kgotsa ka go mo kgarametsa. Mogongwe ngwana o kgona go tshameka le yo mongwe, ka bonyakabonya a ithuta go amogana le go drisa ditshono tsa gagwe. Kwa pheletsong setlhopha se a gola goya ko baneng ba le bararo kgotsa ba le bane. Ka nako e ngwana a simololang go tsena sekolo la bananyana go tla nna motlhofo mo go e ne gore a tsenelele setlhopha sa bana ba bangwe mme a simolole go natefelelwa ke lesedi le o.[5]
Ngwana yo o nang le ADHD le bogole o ka tlhoka thuso e e feteletseng go ithuta tselana tsa bo ja mmogo. Go fetoga ga dikai tsa ngwana wa ADHD di ka modira gore a nne se tshwakga mo kamanong ya gagwe le ba nkana ba gagwe. Bana ba ba tlhaelelwang ke go tsaya nako ya bone ga e kake ba inakanya le tomagano mo tikologong ya bone, se se dira gore go nne thata mo go bone gore ba ithute dikitso tsa tomagano ka lesedi le ba nang le lone.[5]Dingwaga tse go akanngwang fa ngwana a na le boikarabelo mo ditshwetsong tsa gagwe sekai(lenyalo, go tlhopha, le tse dingwe fela jalo) di fetogile mo tsamao ya nako, mme se se kailwe ke tsela e ba tsewang ka yone ke makgotla a molao. Ka dinako tsa ba Roma, gone go tsewa gore ngwana ga e kake ya nna modira melato, maemo a moragonyana a ileng a amogelwa ke kereke.. Ka disentshuri tsa lesome le boferabongwe, bana ba ba ko tlase ga dingwaga tse supa gone go sa dumele gore e ka nna badira melato. Bana ba dingwaga tse di fetang bosupa bone gone go akanngwa gore ba na le boikarabelo jwa ditshwetso tsa bone. Ka mong ba ne ba ka lebisiwa dikatlholo tsa melato ya borukutlhi, ba isiwa kwa kgolegelong ya batho ba ba tona, e bo ba otlhaiwa jaaka bone ka go ba kgwathisa, go batshuba ka ditshipi le go ba kaletsa. [6] Mo bo gompieno mo mafatsheng a le mantsi jaaka Canada le United stattes, ngwana wa dingwaga tse di lesome le bobedi kgotsa go feta ba bewa ka boikarabelo jwa ditiro tsa bone mo ba ka felelang ba rometswe kwa dikgolegelong tsa pankanyo motho jaaka 1}juvenile hall.
Ditshekatsheko di lemogile fa mafatshe a ka nna masome a mabedi le botlhano lefatshe ka bophara a sena dingwaga tsa thuto e e tlhokegang gotsa e e patelesegang go ka dirwa. Dingwaga tse di ko tlase tse di sa letelelweng fa ngwana a ka bereka kgotsa go nyalwa le tsone di a farologana. Mo mafatsheng a le sekaenyana fela a le lekgolo le masome a mabedi le botlhano, bana ba dingwaga tse supa go ya kwa go tse lesome le botlhano ba ka tseelwa kwa kgotla tshekelong le kwa dikgolegelong ka mabaka a ditiro tsa borukutlhi. Mo mafatsheng a mangwe bana ka fa molaong ba patleletswa go tsena sekolo go fitlhela ba le dingwaga tse di simololang ka lesome le bone kgotsa lesome le botlhano, mme ba ka bereka pele ga dingwaga tse. Tshwanelo ya ngwana ya go rutega e gomagomediwa ke go nyalwa mo go tlang pele,pereko ya bana le go isiwa dikgolegelong.[7]


text:
KGAOLO YA BORARO
Boikaelelo Jwa Modimo ke Eng ka Lefatshe?
Boikaelelo jwa Modimo ke eng ka batho?
Modimo o ile a latofadiwa ka eng?
Mo isagweng, botshelo bo tla bo bo ntse jang mo lefatsheng?
1. Boikaelelo jwa Modimo ke eng ka lefatshe?
BOIKAELELO jwa Modimo ka lefatshe bo itumedisa tota. Jehofa o batla gore lefatshe le tlale ka batho ba ba itumetseng le ba ba itekanetseng sentle. Baebele ya re “Modimo a jala tshingwana mo Edene” mme a “dira gore go mele . . . setlhare sengwe le sengwe se se eletsegang mo ponong ya motho e bile se le molemo go ka nna dijo.” Fa Modimo a sena go bopa monna wa ntlha e bong Adame le mosadi wa gagwe Efa, o ne a ba baya mo legaeng leo le lentle mme a ba raya a re: “Atang lo ntsifale lo tlatse lefatshe lo bo lo le fenye.” (Genesise 1:28; 2:8, 9, 15) Ka jalo boikaelelo jwa Modimo e ne e le gore batho ba nne le bana, ba atolose melelwane ya tshimo ya legae leo mo lefatsheng ka bophara, le go tlhokomela diphologolo.
2. (a) Re itse jang gore boikaelelo jwa Modimo ka lefatshe bo tla diragadiwa? (b) Baebele ya reng ka go tshelela ruri ga batho?
2 A o akanya gore boikaelelo jwa ga Jehofa Modimo jwa gore batho ba nne mo lefatsheng la paradaise bo tla tsamaya bo diragadiwa? Modimo o bolela jaana: “Ke bo buile mme ke tla bo diragatsa.” (Isaia 46:9-11; 55:11) Ee, ruri Modimo o tla diragatsa se a se ikaeletseng! A re o ne a se ka a ‘bopela lefatshe lefela, mme o le bopetse go nniwa.’ (Isaia 45:18) Modimo o ne a batla gore go tshele batho ba ba ntseng jang mo lefatsheng? Mme o ne a batla gore ba tshele mo go lone lobaka lo lo kana kang? Baebele e araba jaana: “Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29; Tshenolo 21:3, 4.
3. Ke maemo afe a a hutsafatsang a a leng teng mo lefatsheng, mme seno se tsosa dipotso dife?
3 O a kgona go bona gore seno ga se ise se direge. Gone jaanong batho ba sa ntse ba lwala e bile ba a swa; gape ba a lwa e bile ba a bolaana. Go raya gore go na le sengwe se se phoso. Gone ke boammaaruri gore Modimo o ne a sa ikaelela gore lefatshe le nne ka tsela e re le bonang le ntse ka yone gompieno. Matsapa di a tsere kae? Ke ka ntlha yang fa boikaelelo jwa Modimo bo ise bo diragadiwe? Ga go na buka epe ya hisitori e e kwadilweng ke batho e e ka re bolelelang karabo ka gonne bothata bo simolotse kwa legodimong.
KWA MMABA A TSWANG TENG
4, 5. (a) Ke mang yo tota a neng a bua le Efa a dirisa noga? (b) Go ka tla jang gore motho yo o ikanyegang yo o kileng a bo a na le seriti a fetoge legodu?
4 Buka ya ntlha ya Baebele e re bolelela ka moganetsi wa Modimo yo o neng a tla mo tshimong ya Edene. O tlhalosiwa e le “noga,” mme e ne e se noga fela e re e tlwaetseng. Buka ya bofelo ya Baebele e mo tlhalosa e le noga “e e bidiwang Diabolo le Satane, yo o tsietsang lefatshe lotlhe le le nang le banni.” Gape o bidiwa “noga ya kwa tshimologong.” (Genesise 3:1; Tshenolo 12:9) Moengele yo o maatla yono, kgotsa setshedi se se sa bonaleng seno sa semoya, se ne sa dirisa noga gore e bue le Efa, fela jaaka motho yo o setswerere a ka dira gore go bonale e kete lentswe la gagwe le tswa mo mpoping. Ga go pelaelo gore motho yono wa semoya o ne a le teng fa Modimo a ne a bopa lefatshe gore batho ba tle go nna mo go lone.—Jobe 38:4, 7.
5 Le fa go ntse jalo, e re ka dilo tsotlhe tse Jehofa a di bopileng di itekanetse, ke mang yo o dirileng “Diabolo” yono, ene “Satane” yono? Karabo e e motlhofo fela ke go re, mongwe wa bana ba ba maatla ba semoya ba Modimo o ne a iphetola go nna Satane. Seno se diregile jang? Motho yo o kileng a bo a na le seriti e bile a ikanyega a ka fetoga go nna legodu. Seo se direga jang? Motho yono a ka nna a itetla go nna le keletso e e sa siamang. Fa a nna a akanya ka yone, keletso eo e ka nna ya gola. Mme fa tshono e tlhaga, a ka nna a diragatsa keletso eo e e sa siamang ya se a ntseng a akanya ka sone.—Jakobe 1:13-15.
6. Go tlile jang gore morwa yo o maatla wa semoya wa Modimo a fetoge Satane Diabolo?
6 Seno ke sone se se neng sa diragalela Satane Diabolo. Go bonala a ile a utlwa fa Modimo a ne a bolelela Adame le Efa gore ba nne le bana mme ba tlatse lefatshe ka bone. (Genesise 1:27, 28) Go bonala Satane a ile a ipolelela go re, ‘Batho bano botlhe ba ka obamela nna go na le gore ba obamele Modimo!’ Ka jalo, keletso eno e e sa siamang e ile ya gola mo pelong ya gagwe. Kgabagare, o ile a tsaya kgato ya go tsietsa Efa ka go mmolelela maaka ka Modimo. (Genesise 3:1-5) Ka jalo, o ne a fetoga “Diabolo,” mo go rayang “Yo o Senyang ba Bangwe Leina.” Mme mo godimo ga moo, o ne a fetoga “Satane,” mo go rayang “Moganetsi.”
7. (a) Ke ka ntlha yang fa Adame le Efa ba ile ba swa? (b) Ke ka ntlha yang fa bana botlhe ba ga Adame ba tsofala e bile ba swa?
7 Ka go dirisa maaka le tsietso, Satane Diabolo o ile a dira gore Adame le Efa ba se ka ba utlwa Modimo. (Genesise 2:17; 3:6) Seno se ne sa felela ka gore kgabagare ba swe, fela jaaka Modimo a ne a rile ba tla swa fa ba sa mo utlwe. (Genesise 3:17-19) E re ka Adame a ile a latlhegelwa ke boitekanelo jwa gagwe fa a ne a leofa, bana botlhe ba gagwe ba ile ba rua boleo mo go ene. (Baroma 5:12) Boemo jwa bone bo ka tshwantshiwa le jwa pane e e dirisediwang go baka senkgwe. Fa pane e bobetsegile golo gongwe, go direga eng ka senkgwe sengwe le sengwe se se dirilweng ka pane eno? Le sone se tla tswa se bobetsegile. Ka tsela e e tshwanang, motho mongwe le mongwe o ruile bosaitekanelang mo go Adame, kgotsa re ka re o “bobetsegile.” Ke gone ka moo batho botlhe ba tsofalang ba bo ba swa.—Baroma 3:23.
8, 9. (a) Go bonala Satane a ile a latofatsa Modimo ka eng? (b) Ke ka ntlha yang fa Modimo a se kile a fedisa batsuolodi bao ka yone nako eo?
8 Fa Satane a ne a dira gore Adame le Efa ba leofele Modimo, tota o ne a dira gore ba mo tsuologele. O ne a sa rate tsela e Jehofa a busang ka yone. Tota re ka re, Satane o ne a re: ‘Modimo ke mmusi yo o bosula. O bua maaka e bile ga a batle go naya babusiwa ba gagwe sepe se se molemo. Batho ga ba tlhoke go busiwa ke Modimo. Ba ka kgona go itirela tshwetso ya gore ke eng se se siameng le se se sa siamang. E bile ba ka tshela botoka fa ba busiwa ke nna.’ Modimo o ne a tla lebana jang le tatofatso eo e e mo tlontlololang? Bangwe ba akanya gore Modimo a ka bo a ile a bolaya batsuolodi bao ka yone nako eo. A mme go dira jalo go ka bo go ile ga re thusa go bona gore a tatofatso eno ya ga Satane e boammaaruri kgotsa jang? A go ka bo go ile ga supa gore Modimo o busa ka tsela e e siameng?
9 Tsela e e siameng e Jehofa a dirisang tshiamiso ya gagwe e e itekanetseng ka yone e ne e ka se ka ya mo letla gore a bolaye batsuolodi bao ka yone nako eo. O ne a swetsa ka gore go fete nako gore tatofatso ya ga Satane e itshupe ka tsela e e kgotsofatsang gore e boammaaruri go le kana kang le go supa gore Diabolo ke moaki. Ka jalo, Modimo o ile a dira tshwetso ya gore a letle batho gore ba nne le nako ya go ipusa ba tlhotlhelediwa ke Satane. Kgaolo ya 11 ya buka eno, e tla re bolelela gore ke ka ntlha yang fa Jehofa a ile a dira jalo le gore ke ka ntlha yang fa a ile a letla gore go fete nako e ntsi jaana pele a ka rarabolola dikgang tseno. Mme gone jaanong, re tshwanetse go akanya ka ntlha eno: A go ne go siame gore Adame le Efa ba dumele Satane, yo a neng a ise a ke a ba direle sepe se se molemo? A go ne go siame gore ba dumele gore Jehofa, yo o neng a ba neile sengwe le sengwe se ba neng ba na le sone, ke moaki yo o setlhogo? Wena o ka bo o ile wa dira eng?
10. O ka tshegetsa jang letlhakore la ga Jehofa gore o arabe kgwetlho ya ga Satane?
10 Go molemo gore re akanye ka dipotso tseno ka gonne mongwe le mongwe wa rona o lebane le dikgwetlho tse di ntseng jalo gompieno. Ee, o na le tshono ya go tshegetsa letlhakore la ga Jehofa gore go bonale gore tatofatso ya ga Satane e boammaaruri go le kana kang. O ka kgona go tsaya Jehofa e le Mmusi wa gago le go bontsha gore Satane ke moaki. (Pesalema 73:28; Diane 27:11) Go utlwisa botlhoko go bona gore ke batho ba le mmalwa fela mo dibilioneng tsa batho mo lefatsheng lotlhe ba ba dirang tshwetso e e ntseng jalo. Seno se tsosa potso e e botlhokwa e e reng, A tota Baebele e ruta gore Satane ke ene a busang lefatshe leno?
KE MANG YO O BUSANG LEFATSHE LENO?
11, 12. (a) Go raelwa ga ga Jesu go bontsha jang gore Satane ke mmusi wa lefatshe leno? (b) Ke eng gape se se bontshang gore Satane ke mmusi wa lefatshe leno?
11 Le ka motlha Jesu ga a ise a ko a belaele gore Satane ke ene mmusi wa lefatshe leno. Nako nngwe Satane o ne a dirisa tsela nngwe e e gakgamatsang go bontsha Jesu “magosi otlhe a lefatshe le kgalalelo ya one.” Morago ga moo Satane o ne a solofetsa Jesu a re: “Dilo tseno tsotlhe ke tla di go naya fa o ka wela fa fatshe mme wa nkobamela.” (Mathaio 4:8, 9; Luke 4:5, 6) A ko o akanye ka seno. A Satane o ka bo a raetse Jesu ka magosi ano fa magosi ano e ne e se a gagwe? Jesu o ne a se ka a ganela gore dipuso tseno tsotlhe tsa lefatshe e ne e le tsa ga Satane. Eleruri, Jesu a ka bo a ile a dira jalo fa Satane e ka bo e se ene mmusi wa magosi ano.
12 Gone ke boammaaruri gore Jehofa ke Modimo Mothatayotlhe, Mmopi wa lobopo le lentle ka tsela e e gakgamatsang. (Tshenolo 4:11) Le fa go ntse jalo, ga go na gope mo Baebeleng mo go tweng Jehofa Modimo kgotsa Jesu Keresete ke mmusi wa lefatshe leno. Tota e bile, Jesu o ne a bitsa Satane a re ke “mmusi wa lefatshe leno.” (Johane 12:31; 14:30; 16:11) Gape, Baebele e bitsa Satane Diabolo e re ke “modimo wa tsamaiso eno ya dilo.” (2 Bakorintha 4:3, 4) Moaposetoloi wa Mokeresete e bong Johane o ne a kwala jaana ka moganetsi yono, kgotsa ene Satane yono: “Lefatshe lotlhe le namaletse mo maatleng a yo o boikepo.”—1 Johane 5:19.
KAFA LEFATSHE LA GA SATANE LE TLILENG GO FEDISIWA KA GONE
13. Ke ka ntlha yang fa re tlhoka lefatshe le lesha?
13 Lefatshe le nna kotsi le go feta fa dingwaga di ntse di kgabaganya. Le tletse ka masole a a ratang ntwa, boradipolotiki ba ba sa ikanyegeng, baeteledipele ba bodumedi ba baitimokanyi le dikebekwa tse di setlhogo. Lefatshe lotlhe le senyegile mo le ka se kang la baakanngwa. Baebele e senola gore nako e atametse e Modimo a tlileng go senya lefatshe le le boikepo ka yone ka ntwa ya gagwe ya Aramagedona. Lefatshe le le boikepo leno le tla tseelwa sebaka ke lefatshe le lesha la tshiamo.—Tshenolo 16:14-16.
14. Modimo o tlhophile mang go nna Mmusi wa Bogosi jwa Gagwe, mme seno se ne sa bolelelwa pele jang?
14 Jehofa Modimo o ne a tlhopha Jesu Keresete gore a nne Mmusi wa Bogosi jwa Gagwe jwa selegodimo. Bogologolo tala, Baebele e ne ya bolelela pele jaana: “Re tsaletswe ngwana, re neilwe ngwana wa mosimane; mme go busa e le kgosana go tla nna mo legetleng la gagwe. Mme o tla tewa leina go twe . . . Kgosana ya Kagiso. Letlotlo la go busa e le kgosana le kagiso ga di kitla di fela.” (Isaia 9:6, 7) Jesu o ne a ruta balatedi ba gagwe go rapelela puso eno ba re: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:10) Jaaka fa re tla bona moragonyana mo bukeng eno, Bogosi jwa Modimo bo tla tloga bo nyeletsa magosi otlhe a lefatshe leno, mme bo tla a tseela sebaka otlhe fela. (Daniele 2:44) Mme morago ga moo, Bogosi jwa Modimo bo tla tlisa lefatshe la paradaise.
LEFATSHE LE LESHA LE ATAMETSE!
15. “Lefatshe le lesha” ke eng?
15 Baebele e re tlhomamisetsa jaana: “Go na le magodimo a masha le lefatshe le lesha tse re di letetseng go ya ka tsholofetso ya [Modimo], mme ruri go tla nna tshiamo mo go tsone.” (2 Petere 3:13; Isaia 65:17) Ka dinako tse dingwe, fa Baebele e bua ka “lefatshe,” e a bo e raya batho ba ba nnang mo lefatsheng. (Genesise 11:1) Ka jalo “lefatshe le lesha” ke setšhaba sa batho ba ba amogelwang ke Modimo.
16. Batho ba Modimo a ba amogelang ba tla bona mpho efe e e molemolemo e e tswang kwa go ene, mme re tshwanetse go dira eng gore re e amogele?
16 Jesu o ne a solofetsa gore mo lefatsheng le lesha le le tlang, batho ba Modimo a ba amogelang ba tla amogela mpho ya “botshelo jo bo sa khutleng.” (Mareko 10:30) Tsweetswee bula Baebele ya gago mo go Johane 3:16 le mo go Johane 17:3, mme o bale gore Jesu o rile re dire eng gore re bone botshelo jo bo sa khutleng. Jaanong, sekaseka Baebele go bona masego a a tla bonwang ke ba ba tshwanelegelang go bona mpho e e molemolemo eo e e tswang kwa Modimong mo lefatsheng le le tlang la Paradaise.
17, 18. Re ka tlhomamisega jang gore lefatshe lotlhe le tla nna le kagiso le polokesego?
17 Boikepo, ntwa, bokebekwa le bothubaki di tla bo di sa tlhole di le gone. “Moikepi o tla bo a sa tlhole a le teng . . . mme ba ba pelonolo ba tla rua lefatshe.” (Pesalema 37:10, 11) Kagiso e tla nna teng ka gonne ‘Modimo o tla dira gore dintwa di kgaotse go ya kwa ntlheng ya lefatshe.’ (Pesalema 46:9; Isaia 2:4) Morago ga moo “mosiami o tla tlhoga, le letlotlo la kagiso go fitlha ngwedi e sa tlhole e le teng”—seo se raya gore kagiso e tla nna teng ka bosakhutleng!—Pesalema 72:7.
18 Baobamedi ba ga Jehofa ba tla tshela ka polokesego. Mo metlheng ya Baebele, Baiseraele ba ne ba tshela ka polokesego fa fela ba ne ba ikobela Modimo. (Lefitiko 25:18, 19) A bo go tla bo go itumedisa jang ne fa le rona re tla bo re ipelela polokesego e e ntseng jalo mo Paradaiseng!—Isaia 32:18; Mika 4:4.
19. Re itse jang gore go tla nna le letlepu la dijo mo lefatsheng le lesha la Modimo?
19 Ga go kitla go nna le ditlhaelo tsa dijo. Mopesalema o ne a opela a re: “Go tla nna le dijo tsa ditlhaka di le dintsi mo lefatsheng; go tla penologa mo godimo ga dithaba.” (Pesalema 72:16) Jehofa Modimo o tla segofatsa batho ba gagwe ba ba siameng, mme “lefatshe ka bolone ruri le tla ntsha kungo ya lone.”—Pesalema 67:6.
20. Ke ka ntlha yang fa re ka tlhomamisega gore lefatshe lotlhe le tla fetoga paradaise?
20 Lefatshe lotlhe le tla nna paradaise. Lefatshe le le kileng la bo le sentswe ke baleofi le tla tseelwa sebaka ke magae a mantle a masha le ditshingwana tse dintle. (Isaia 65:21-24; Tshenolo 11:18) Fa nako e ntse e kgabaganya, dikarolo tsa lefatshe tse go setseng go jadilwe ditshingwana dingwe mo go tsone di tla atologa go fitlha lefatshe lotlhe e nna tshimo e ntle e e ungwang e e tshwanang le Edene. Mme Modimo ga a kitla a palelwa ke go ‘bula seatla sa gagwe gore a kgotsofatse keletso ya setshedi sengwe le sengwe.’—Pesalema 145:16.
21. Ke eng se se bontshang gore go tla nna le kagiso fa gare ga batho le diphologolo?
21 Go tla nna le kagiso fa gare ga batho le diphologolo. Diphologolo tsa naga le diruiwa di tla fula mmogo. Tota le ngwana yo monnye ga a kitla a boifa diphologolo tse gone jaanong di sa ntseng di le kotsi.—Isaia 11:6-9; 65:25.
22. Go tla direga eng ka bolwetse?
22 Bolwetse bo tla fela. E re ka Jesu e tla bo e le Mmusi mo Bogosing jwa Modimo jwa selegodimo, o tla fodisa batho ba le bantsi thata go feta kafa a neng a dira ka gone fa a ne a sa ntse a le mo lefatsheng. (Mathaio 9:35; Mareko 1:40-42; Johane 5:5-9) Ka nako eo, “ga go na monni ope yo o tla reng: ‘Ke a bobola.’”—Isaia 33:24; 35:5, 6.
23. Ke ka ntlha yang fa tsogo ya baswi e tlile go re itumedisa?
23 Batho ba re ba ratang ba ba re tlogetseng ka loso ba tla tsosiwa mo baswing mme ga ba kitla ba tlhola ba swa gape. Botlhe ba ba suleng ba ba leng mo mogopolong wa Modimo ba tla tsosiwa mo baswing. Tota e bile, “go tlile go nna le tsogo ya ba ba siameng mmogo le ba ba sa siamang.”—Ditiro 24:15; Johane 5:28, 29.
24. O ikutlwa jang ka go tshela mo lefatsheng la Paradaise?
24 A bo botlhe ba ba dirang tshwetso ya go ithuta ka Mmopi yo Mogolo wa rona e bong Jehofa Modimo e bile ba batla go mo direla ba letetswe ke isagwe e e molemolemo jang ne! Jesu o ne a bua ka Paradaise e e tlang mo lefatsheng fa a ne a solofetsa modirabosula yo o neng a swela fa thoko ga gagwe a re: “O tla nna le nna mo Paradaiseng.” (Luke 23:43) Go botlhokwa gore re ithute go le gontsi ka Jesu Keresete, ene yo masego ano otlhe a tlileng go diragadiwa ka ene.


text:
Dinanetiro tsa dipakathuto le mafelo a tsone le nako ya ditlhatlhobo tsa mo dikhamphaseng tse tharo tsa mo YBB di bontshiwa fano go go thusa le go arabela tshiamelo ya gago.
Dinanetiro tsa dipakathuto le mafelo a tsone le nako ya ditlhatlhobo tsa mo dikhamphaseng tse tharo tsa mo YBB di bontshiwa fano go go thusa le go arabela tshiamelo ya gago.
Khamphase ya Mafikeng
Khamphase ya Potchefstroom
Khamphase ya Khutlotharo ya Lekwa
Dinanetiro tse dingwe di ka tsaya nako e telele go tlhagelela go na le tse dingwe go laisiwa.
Ela tlhoko gore dinanetiro tsa ditlhatlhobo di bopiwa dikgwedi tse pedi kampo tse tharo pele ga nako eo mme e ka tlhagelela fela pele ga nako eo. Dinanetiro tse di ka bonwa e le tsa semmuso dibeke tse nne pele ga tlhatlhobo e e rileng.
Ikopantse le motlhatlheledi wa gago ka dipotso.


text:
GO THUSA LELAPA | GO GODISA BANA
Tsela ya go Ruta Basha go Dirisa Internet ka Pabalesego
KGWETLHO
Se o se utlwang mo dipegong tsa dikgang se dira gore o akanye gore Internet e tletse ka batho ba ba kgerisang ba bangwe, ba ba sotlang batho ka tsa tlhakanelodikobo le ba ba utswang tshedimosetso ka ba bangwe. Go a utlwala go bo o tshwenyegile: Ngwana wa gago wa mosha o dirisa Internet ka metlha mme go lebega a sa lemoge dikotsi tsa gone.
O ka kgona go ruta ngwana wa gago gore a dirise Internet ka pabalesego. Le fa go ntse jalo, sa ntlha sekaseka dilo dingwe tse o tshwanetseng go di itse ka Internet.
SE O TSHWANETSENG GO SE ITSE
Basha ba ka tsena mo Internet ka didirisiwa tse dinnye tsa ileketeroniki. Molao wa gore khomputara e tshwanetse go bewa mo lefelong le botlhe ba ka e bonang mo go lone o sa ntse o le mosola. Mme fa ngwana wa gago a na le tablet kgotsa smartphone e e kgonang go golagana le Internet, a ka dirisa Internet go feta le fa e le leng pele—ntle le tlhokomelo ya gago.
Basha bangwe ba fetsa nako e ntsi thata mo Internet. Mosetsana mongwe wa dingwaga tse 19 a re: “Ke bula khomputara ke re ke leba melaetsa ya e-mail ka metsotso e le metlhano mme ke feleletsa ke lebelela dibidio ka diura di le mmalwa. Ke tlhoka boikgapo fela thata.”
Basha ba ka senola tshedimosetso e ntsi thata ka ga bone mo Internet. Batho ba ba boferefere ba ka golaganya tshedimosetso e mosha a e kwalang le ditshwantsho tse a di tsenyang gore ba nne le tshedimosetso e e jaaka gore o nna kae le gore o tsena sekolo kae le gore ke leng go a bong go se na ope mo gae.
Basha bangwe ga ba lemoge ditlamorago tsa se ba se tsenyang mo Internet. Se o se tsenyang mo Internet se tla nna moo. Ka dinako tse dingwe dikakgelo le dinepe tse di tlhabisang ditlhong di bonwa moragonyana—ka sekai, di bonwa ke motho yo o tlileng go go hira a batla go bona gore o motho yo o ntseng jang.
Le fa dikotsi tseo di le teng, gopola seno: Internet ga se mmaba wa gago. Go na le moo, se se ka go tsenyang mo mathateng ke go se e dirise ka botlhale.
SE O KA SE DIRANG
Ruta mosha wa gago go baya dilo tsa botlhokwa kwa pele le go dirisa nako sentle. Go nna mogolo yo o nang le maikarabelo go akaretsa go ithuta go dira gore dilo tsa botlhokwa di tle pele. Puisano mo lelapeng, tiro ya sekolo e e direlwang kwa gae le ditiro tsa mo gae di botlhokwa go feta go itlosa bodutu ka Internet. Fa lobaka lo ngwana wa gago a lo fetsang a dirisa Internet lo sa go jese diwelang, mmeele ditekanyetso—gongwe o mmeela nako fa go tlhokega.—Molaomotheo wa Baebele: Bafilipi 1:10.
Ruta mosha wa gago go akanya pele a kwala sengwe mo Internet. Thusa mosha wa gago go ipotsa dipotso tse di jaaka tseno: A mafoko a ke tlogang ke a kwala a ka utlwisa mongwe botlhoko? Senepe seno se tla ama tsela e ke itsiweng ka yone jang? A ke ne ke tla tlhabiwa ke ditlhong fa batsadi ba me kgotsa bagolo ba bangwe ba ne ba ka bona senepe seno kgotsa mafoko ano? Ba ka akanya eng ka nna fa ba a bona? Nna nka akanya eng ka motho yo o tsentseng kakgelo kgotsa senepe se se ntseng jalo mo Internet?—Molaomotheo wa Baebele: Diane 10:23.
Ruta mosha wa gago go tshela go ya ka melao ya boitsholo—e seng go latela ditaelo fela. O ka se kgone go nna o beile mosha wa gago leitlho motsotso le motsotso, letsatsi lotlhe. Mo godimo ga moo, mokgele wa gago fa o le motsadi ga se go laola bana ba gago mme ke go ba thusa go dira gore “bokgoni jwa bone jwa go lemoga bo [thapisiwe] ka go dirisiwa gore bo farologanye se se siameng le se se sa siamang.” (Bahebera 5:14) Ka jalo, mo boemong jwa go gatelela gore melao le kotlhao ke tsone tsa botlhokwa, ruta ngwana wa gago boitsholo jo bo siameng. Ene o batla go itsewe e le motho yo o ntseng jang? O batla go itsewe ka mekgwa efe? Mokgele wa gago ke go thusa mosha wa gago go dira ditshwetso tse di botlhale, e ka tswa o na le ene kgotsa o se na le ene.—Molaomotheo wa Baebele: Diane 3:21.
“Bana ba itse thata ka thekenoloji. Batsadi bone ba itse thata ka botshelo”
Fela jaaka go kgweetsa koloi, go dirisa Internet go tlhoka gore o akanyetse dilo sentle—e seng fela go kgona go dirisa dilo tsa thekenoloji. Ka jalo, wena motsadi, go botlhokwa thata gore o kaele ngwana wa gago. Aitsane, go ntse jaaka moitse wa pabalesego ya Internet e bong Parry Aftab a lemogile: “Bana ba itse thata ka thekenoloji. Batsadi bone ba itse thata ka botshelo.”


text:
A Modimo o Nna mo Lefelong le le Rileng?
Karabo ya Baebele
Ee. Modimo o nna mo lefelong le le rileng—kwa legodimong. Akanya ka ditemana tse di latelang tsa Baebele:
Kgosi Solomone o ile a bua jaana fa a rapela: “E kete o ka reetsa o le kwa magodimong, kwa lefelong la gago le le tlhomameng la bonno.”—1 Dikgosi 8:43.
Jesu Keresete o ne a ruta barutwa ba gagwe gore fa ba rapela ba lebise dithapelo tsa bone kwa go “Rraarona yo o kwa magodimong.”—Mathaio 6:9.
Fa Jesu a sena go tsosiwa, o ne a tsena “mo legodimong ka bolone, gore jaanong a re bonalele fa pele ga Modimo ka namana.”—Bahebera 9:24.
Ditemana tseno di bontsha sentle gore Jehofa Modimo ke motho wa mmatota le gore ga a nne gongwe le gongwe fela, go na le moo, o nna kwa legodimong.


text:
Go Tlhokomela Bagodi
“Bana ba bannye, a re rateng, e seng ka lefoko le fa e le ka loleme, mme ka tiro le boammaaruri.”—1 JOH. 3:18.
1, 2. (a) Malapa a le mantsi a lebana le dikgwetlho dife, mme go tsoga dipotso dife? (b) Batsadi le bana ba ka lepalepana jang le dikgwetlho tsa maemo a a fetogang?
GO KA utlwisa botlhoko go lemoga gore batsadi ba gago, ba mo nakong e e fetileng ba neng ba na le maatla e bile ba kgona go itirela dilo, ga ba tlhole ba kgona. Gongwe motsadi mongwe o wele a bo a robega noka, tlhaloganyo ga e tlhole e bereka sentle mme o timetse kgotsa go lemogilwe gore o na le bolwetse bongwe jo bo masisi. Ka fa letlhakoreng le lengwe, motsadi le ene o lebana le kgwetlho. Motsadi yo o godileng a ka fitlhela go le thata go amogela diphetogo dingwe mo mmeleng wa gagwe kgotsa maemo a mangwe a gone jaanong a dirang gore a se ka a tlhola a kgona go itirela dilo. (Jobe 14:1) Go ka dirwa eng? Ba ka tlhokomelwa jang?
2 Setlhogo sengwe se se buang ka go tlhokomela bagodi sa re: “Le fa go le thata go tlotla ka go tsofala ga batsadi, lelapa le le tlotlang ka kgang eno mme le dumalana ka se se tshwanetseng go dirwa le kgona go lepalepana le sengwe le sengwe se se tla diregang.” Re lemoga botlhokwa jwa motlotlo o o ntseng jalo fa re dumela gore mathata a a bakiwang ke botsofe ga a ka ke a tilwa. Le fa go ntse jalo, re ka kgona go dira dithulaganyo dingwe le go dira ditshwetso go sa le gale. Mma re tlotleng kafa malapa a ka dirisanang mmogo ka gone ka lorato gore a kgone go lepalepana le dikgwetlho dingwe.
GO DIRA DITHULAGANYO TSA “MALATSI A MASETLAPELO”
3. Ba malapa ba ka tshwanelwa ke go dira eng fa batsadi ba bone ba ba godileng ba tlhoka thuso e e oketsegileng? (Bona setshwantsho se se kwa tshimologong ya setlhogo seno.)
3 Go tla nna le nako e ka yone batho ba bantsi ba ba godileng ba sa tlholeng ba kgona go itlhokomela sentle; ba tlhoka go thusiwa. (Bala Moreri 12:1-7.) Fa batsadi ba ba godileng ba sa tlhole ba kgona go itirela, bone le bana ba bone ba tshwanetse go sekaseka gore ke thuso efe e e molemo e ba ka e bonang mme ba dire dithulaganyo tse ba ka di kgonang. Gantsi go botoka go kopana mmogo lo le lelapa go tlotla ka tsela e lo tla dirisanang ka teng, ka dilo tse di tlhokegang le ditsela tse di tla dirisiwang. Botlhe ba ba amegang, segolobogolo batsadi, ba tshwanetse go ntsha maikutlo a bone ba gololesegile le go tlotla ka dilo tse di tlhokegang ka tsela e e utlwalang. Ba ka nna ba tlotla ka gore a batsadi ba tla tlhoka thuso e e oketsegileng gore ba kgone go nna mo ntlong ya bone ba babalesegile. * Kgotsa ba ka tlotla ka gore mongwe le mongwe wa losika a ka thusa jang go rwala maikarabelo mo lelapeng. (Dia. 24:6) Ka sekai, bangwe ba ka kgona go thusa ka ditiro tsa letsatsi le letsatsi fa ba bangwe bone ba ka kgona go thusa ka madi. Le fa go ntse jalo, botlhe ba tshwanetse go lemoga gore mongwe le mongwe o na le seabe sa gagwe; seabe seo se ka fetoga fa nako e ntse e ya e bile ba ka tshwanelwa ke go refosana dingwe tsa ditiro tsa bone.
4. Ba lelapa ba ka batla thuso kae?
4 Fa o simolola go tlhokomela batsadi ba gago, iphe nako ya go ithuta go le gontsi ka mo o ka kgonang ka gone ka boemo jwa bone. Fa e le gore mongwe wa batsadi ba gago o tshwerwe ke bolwetse jo bo koafatsang, ithute gore ke dilo dife tse o ka di lebelelang mo nakong e e tlang. (Dia. 1:5) Ikgolaganye le mekgatlho mengwe ya puso e e thusang batho ba ba godileng. Batlisisa gore go na le dithuso dife mo lefelong la lona tse di ka dirang gore tiro ya gago e nne motlhofo le gore o tlhokomele batsadi botoka. Diphetogo tse di ka nnang teng mo lelapeng di ka dira gore o ikutlwe o tshwenyegile mo maikutlong—o utlwile botlhoko thata, o tshogile kgotsa o sa itse gore o dire eng. Bolelela tsala nngwe e o e ikanyang kafa o ikutlwang ka teng. Se se botlhokwa le go feta, bolelela Jehofa se se mo pelong ya gago. A ka dira gore o nne le kagiso ya mogopolo e o e tlhokang gore o kgone go lebana le boemo bope fela.—Pes. 55:22; Dia. 24:10; Bafil. 4:6, 7.
5. Ke ka ntlha yang fa go le botlhokwa go batla tshedimosetso e sa le gale malebana le ditsela tsa go tlhokomela bagodi?
5 Bagodi bangwe le ba malapa a bone ba ka nna ba batla tshedimosetso e sa le gale malebana le ditsela tsa kafa ba ka tlhokomelang batsadi ka gone—tse di jaaka gore a go tla nna botoka gore motsadi a nne le morwa kgotsa morwadi, gore a ba mo ise kwa lefelong la go tlhokomela bagodi kgotsa go dirisa dithuso dingwe tse di leng teng mo lefelong la bone. Ba ile ba lemoga gore go ka nna le ‘matshwenyego le dilo tse di utlwisang botlhoko’ mme ba dira dithulaganyo tsa kafa ba tla lebanang le boemo joo ka teng. (Pes. 90:10) Malapa a le mantsi ga a dire dithulaganyo dipe mme seo se bo se ba pateletsa gore ba dire ditshwetso tse di thata ka lepotlapotla fa go nna le mathata. Mankge mongwe a re: “Eno ga se nako e e siameng le e seng ya go dira ditshwetso tse di ntseng jalo.” Mo maemong ao a go dira dilo ka lepotlapotla jalo, ba lelapa ba ka ngomoga pelo e bile go ka tsoga dikgotlhang. Ka fa letlhakoreng le lengwe, go dira dithulaganyo tsa nako e e tlang, go tla dira gore go nne motlhofo go dira diphetogo tse di ka nnang teng mo nakong e e tlang.—Dia. 20:18.
6. Batsadi le bana ba ka solegelwa molemo jang ke go tlotla ka gore batsadi ba tla nna kae?
6 O ka go fitlhela go se motlhofo go bua le batsadi ba gago ka dithulaganyo tsa gore ba tla nna kae le gore go ka nna ga tlhokega gore ba dire diphetogo. Le fa go ntse jalo, batho ba le bantsi ba ile ba bolela gore metlotlo e e ntseng jalo e ile ya ba solegela molemo thata moragonyana. Ka ntlha yang? Ka gonne metlotlo eo e ile ya ba thusa gore ba dire dithulaganyo tse di tshwanetseng go se na dikgotlhang dipe. Ba lemogile gore go tlotla ka dilo tseo e sa le gale, ba dira jalo ka lorato le ka bopelonomi, go ba thusitse gore go nne motlhofo go dira ditshwetso fa ba ne ba tlhoka go di dira. Tota le fa bagodi ba batla go nna ba le nosi fa maemo a bone a sa ntse a ba letla, ba ka tlhomamisega gore go tla nna le melemo fa ba tlotla le bana ba bone gore ba tla batla go tlhokomelwa jang fa go tlhokega.
7, 8. Ke dintlha dife tse malapa a tshwanetseng go tlotla ka tsone mme ka ntlha yang?
7 Batsadi, ka nako ya metlotlo e e ntseng jalo, bolelelang ba malapa a lona gore ke eng se lo se batlang, maemo a lona a madi a ntse jang le gore lo tla batla go tlhokomelwa jang. Seo se ka ba thusa gore ba kgone go dira ditshwetso tse di siameng fa e le gore go ka direga gore lona ga lo kgone go dira jalo. Go ka direga gore ba tlotle ditshwetso tsa lona le gore ba lo tlogele lo itirele dilo fa lo sa ntse lo kgona. (Baef. 6:2-4) Ka sekai, a lo lebeletse gore ngwana mongwe wa lona a lo kope gore lo tle go nna le lelapa la gagwe kgotsa a lo lebeletse sengwe se sele? Nnang tekatekano mme lo lemoge gore ga se mongwe le mongwe yo o tla lebang dilo jaaka lona e bile go tsaya nako gore ope fela—motsadi kgotsa ngwana—a fetole tsela e akanyang ka yone.
8 Mongwe le mongwe o tshwanetse go lemoga gore mathata a ka tilwa fa go dirwa dithulaganyo le fa go buisanwa. (Dia. 15:22) Seo se akaretsa go tlotla ka kalafi le dilo tse lo di batlang. Dintlha tse go tlotliwang ka tsone mo karateng ya Durable Power of Attorney (DPA) e Basupi ba ga Jehofa ba e dirisang e bontsha dilo tse lo ka tlotlang ka tsone. Mongwe le mongwe o na le tshwanelo ya go itse, go amogela kgotsa go gana kalafi e a tla e fiwang. Karata eno ya kalafi e tlhalosa se motho a batlang gore se dirwe mo kgannyeng eno. Fa o tlhopha motho yo o tla go saenelang malebana le tsa kalafi (kwa mafelong a seno se letlelelwang le go amogelwa semolao gone) seo se tla go tlhomamisetsa gore o tla go direla ditshwetso tse di siameng fa go tlhokega. Go ka nna molemo gore batho ba o ba tlhophileng ba nne le dikhopi tsa ditlankana tse di tshwanelang fa di ka tlhokega. Bangwe ba ile ba baya dikhopi tseno le diwili tsa bone mmogo le ditlankana tse dingwe tse di botlhokwa tsa inshorense, madi, dinomoro tsa diofisi tsa puso, jalo le jalo.
GO LEPALEPANA LE MAEMO A A FETOGANG
9, 10. Ke diphetogo dife mo botshelong jwa motho yo o tsofetseng tse di ka amang tsela e a tlhokomelwang ka yone?
9 Mo maemong a le mantsi batsadi le bana ba ka nna ba tlhopha gore bagodi ba itirele dilo go ya kafa ba kgonang ka gone. Ba ka tswa ba kgona go apaya, go phepafatsa, go nwa melemo ya bone le go buisana le ba bangwe ba se na mathata. Ka go dira jalo, batsadi ba tlhomamisetsa bana ba bone gore ga ba a tshwanela go tshwenyega thata ka botshelo jwa bone jwa letsatsi le letsatsi. Le fa go ntse jalo, fa nako e ntse e ya, fa batsadi ba sa tlhole ba kgona go ya kwa ba batlang gone, gongwe ba sa kgone go ya mabenkeleng kgotsa ba simolola go lebala thata, bana ba ka nna ba tshwanelwa ke go dira sengwe ka gone.
10 Bagodi ba ka nna ba tshwenyega thata mo maikutlong, ba palelwa ke go laola setlha, go sa utlwe, go sa bone le go latlhegelwa ke tlhaloganyo; le fa go ntse jalo, fa go tlhaga mathata a a ntseng jalo, ba ka kgona go bona kalafi. Fa maemo ano a simolola go tlhagelela, lo ka batla kalafi ya one. Fa seno se direga, bana ba tshwanetse go tsaya kgato. Ba ka nna ba tshwanelwa ke go dira dithulaganyo tsa gore batsadi ba bone ba ye ngakeng le go dira dilo dingwe tse pele di neng di dirwa ke batsadi ba bone. Gore ba tlhomamise gore batsadi ba bone ba bona tlhokomelo e e siameng, ba ka nna ba tshwanelwa ke go ba thusa ka go ba buelela, go ba thusa ka makwalo le diforomo dingwe, go ba kgweeletsa dikoloi le dilo tse dingwe.—Dia. 3:27.
11. Ke eng se se ka dirwang go fokotsa ditlhobaelo tse batsadi ba nnang le tsone fa go dirwa diphetogo?
11 Fa e le gore mathata a batsadi ba gago ga a kgone go rarabologa, o ka nna wa tshwanelwa ke go dira diphetogo tsa gore ba tlhokomelwa jang kgotsa gore ba tla nna kae. Fa o sa dire diphetogo tse dintsi, go tla nna motlhofo gore ba tlwaele. Fa e le gore o nna kgakala le batsadi ba gago, a gongwe go ka nna molemo gore Mosupi mmogo le wena kgotsa moagelani a nne a tlhole batsadi ba gago gangwe le gape mme a go itsise gore ba tsoga jang? A ba tlhoka fela go thusiwa ka tiro ya go apaya le go phepafatsa? A gongwe go dira diphetogo dingwe tse dinnye mo ntlong go ka dira gore go nne motlhofo le gore go babalesege gore ba kgone go tsamayatsamaya mo ntlong, go tlhapa le go dira dilo tse dingwe? Gongwe se batho ba ba godileng ba se tlhokang e le gore ba kgone go tswelela ba nna ba le nosi e ka nna gore ba batlelwe motho yo o ka ba thusang mo gae? Le fa go ntse jalo, fa e le gore ga go a babalesega gore ba nne ba le nosi, go ka nna ga tlhokega gore ba nne le motho yo o tla nnelang ruri le bone gore a ba thuse. Le fa boemo e ka tswa e le bofe, batlisisa gore ke dithuso dife tse di leng gone mo lefelong la lona. *—Bala Diane 21:5.
KAFA BANGWE BA LEBANANG LE KGWETLHO ENO KA TENG
12, 13. Bana ba ba nnang kgakala le batsadi ba bone ba ka tswelela ba ba tlhokomela le go ba tlotla jang?
12 Bana ba ba lorato ba batla gore batsadi ba bone ba nne ba itumetse. Fa bana ba itse gore batsadi ba bone ba tlhokometswe, seo se tla dira gore ba nne le kagiso ya mogopolo. Le fa go ntse jalo, e re ka bana ba le bantsi ba na le maikarabelo a mangwe, ga ba nne gaufi le batsadi ba bone. Mo maemong a a ntse jalo, bangwe ba ile ba dirisa malatsi a boikhutso go etela le go thusa batsadi ka dilo tse ba di tlhokang, ba ba direla ditiro tse ba sa tlholeng ba kgona go di dira. Go leletsa batsadi mogala—fa go kgonega letsatsi le letsatsi—go ba kwalela makwalo kgotsa go ba romelela e-mail, go tla ba tlhomamisetsa gore o a ba rata.—Dia. 23:24, 25.
13 Tota le fa o sa nne gaufi le batsadi ba gago, o tshwanetse go tlhomamisa gore ke tlhokomelo efe e ba e tlhokang letsatsi le letsatsi. Fa e le gore batsadi ba gago ke Basupi mme ga o nne gaufi le bone, o ka nna wa bua le bagolwane ba phuthego ya bone, go utlwa gore ba akantsha eng. Mme o se ka wa lebala go rapelela kgang eo. (Bala Diane 11:14.) Tota le fa e le gore batsadi ba gago ga se Basupi, o sa ntse o tshwanetse go “tlotla rrago le mmago.” (Ekes. 20:12; Dia. 23:22) Gone ke boammaaruri gore malapa ga a kitla a dira ditshwetso tse di tshwanang. Ba bangwe ba dira dithulaganyo tsa gore batsadi ba bone ba ba godileng ba nne le bone kgotsa ba fudugele gaufi le bone. Le fa go ntse jalo, ga se ka metlha seo se kgonegang. Batsadi bangwe ga ba rate go nna le bana ba bone le malapa a bone; ba rata go nna kwa matlong a bone e bile ga ba batle go nna morwalo. Ba bangwe ba ka tswa ba na le madi a go duelela gore ba tlhokomelwe ba ntse ba nna mo matlong a bone—mme e ka tswa e le se ba se batlang.—Mor. 7:12.
14. Ke mathata afe a batho ba e leng bone segolobogolo ba tlhokomelang batsadi ba ka lebanang le one?
14 Mo malapeng a le mantsi, gantsi ngwana yo o nnang gaufi le batsadi e ka nna ene yo o nang le maikarabelo a go tlhokomela batsadi. Le fa go ntse jalo, batho ba e leng bone segolobogolo ba tlhokomelang batsadi ba tshwanetse go nna tekatekano malebana le se batsadi ba bone ba se tlhokang le se ba malapa a bone ba se tlhokang. Motho mongwe le mongwe o na le nako e e rileng le maatla a a ka a dirisang go tlhokomela ba bangwe. Gape maemo a motho yo o tlhokomelang batsadi a ka fetoga, mme seno sa dira gore dithulaganyo di tshwanelwe ke go fetolwa. A gongwe motho a le mongwe mo lelapeng o na le maikarabelo a le mantsi? A bana ba bangwe le bone ba ka thusa ka tsela e e oketsegileng, gongwe ba refosana go tlhokomela batsadi?
15. Go ka tilwa jang gore motho yo o tlhokomelang batsadi a se ka a nna le letsapa le le tseneletseng?
15 Fa e le gore motsadi o tlhoka go direlwa dilo tse dintsi, seo se ka dira gore motho yo a mo tlhokomelang a nne le letsapa le le tseneletseng. (Mor. 4:6) Bana ba ba lorato ba tla dira se ba ka se kgonang go tlhokomela batsadi ba bone, mme fa batsadi ba batla dilo tse dintsi e ka nna mokgweleo mo go bone. Batho ba ba ba tlhokomelang ba tshwanetse go nna tekatekano mme ba batle thuso. Fa bana ba nna ba thusa batsadi gangwe le gape, seo se ka dira gore go se ka ga tlhokega gore ba ba ise kwa lefelong la go tlhokomela bagodi.
16, 17. Bana ba ka lebana le dikgwetlho dife fa ba tlhokometse batsadi ba bone ba ba tsofetseng, mme ba ka lepalepana jang le tsone? (Bona gape le lebokose le le reng, “Itumelele go Tlhokomela Bagodi.”)
16 Go utlwisa botlhoko thata go bona ditlamorago tse di botlhoko tsa go tsofala ga batsadi ba ba rategang. Batho ba le bantsi ba ba tlhokomelang batsadi ba a tle ba ikutlwe ba hutsafetse, ba tlhobaela, ba betwa ke pelo, ba galefile, ba ikutlwa molato, tota le e leng go tenega. Ka dinako tse dingwe, motsadi a ka bua dilo tse di utlwisang botlhoko kgotsa a sa leboge. Fa seo se direga, o se ka wa nna bonako go kgopisega. Mankge mongwe wa malwetse a tlhaloganyo a re: “Tsela e e molemo thata ya go lebana le maikutlo ape fela, segolobogolo a a sa go itumediseng, ke gore o a amogele. O se ka wa itlhokomolosa maikutlo ao kgotsa wa ikutlwa molato ka tsela e o ikutlwang ka yone.” Bua le molekane wa gago, mongwe wa lelapa kgotsa tsala nngwe e o e ikanyang malebana le kafa o ikutlwang ka teng. Seo se tla go thusa gore o tlhaloganye lebaka la go bo o ikutlwa ka tsela eo.
17 Go ka nna ga fitlha nako e ka yone lelapa le sa tlholeng le kgona go tlhokomela mongwe yo ba mo ratang mo gae. Fa go le jalo, ba lelapa ba ka swetsa ka gore a isiwe kwa lefelong la go tlhokomela bagodi. Kgaitsadi mongwe wa Mokeresete o ne a etela mmaagwe kwa lefelong la go tlhokomela bagodi mo e ka nnang letsatsi le letsatsi. O bua jaana: “Re ne re sa kgone go naya Mmè tlhokomelo ya letsatsi lotlhe e a neng a e tlhoka. Go ne go se motlhofo go dira tshwetso ya gore a ye kwa lefelong la go tlhokomela bagodi. Go ne go utlwisa botlhoko thata. Le fa go ntse jalo, e ne e le tshwetso e e molemo thata e re e dirileng, e e neng ya mo solegela molemo mo dikgweding tsa gagwe tsa bofelo, mme o ne a e amogela.”
18. Batho ba ba tlhokomelang bagodi ba ka tlhomamisega ka eng?
18 Maikarabelo a go tlhokomela batsadi ba gago fa ba ntse ba tsofala a ka nna thata e bile a ka ngomola pelo. Ga go na tharabololo e e kwadilweng ya gore motho yo o godileng a ka tlhokomelwa jang. Le fa go ntse jalo, fa o rulaganya dilo sentle le batsadi ba gago, o dirisana le bone, o buisana sentle le bone mme mo godimo ga tsotlhe, o rapela go tswa pelong, o tla kgona go diragatsa maikarabelo a gago a go tlotla batsadi ba gago. Fa o dira jalo, o ka itumelela go itse gore ba newa tlhokomelo e ba e tlhokang. (Bala 1 Bakorintha 13:4-8.) Se se botlhokwa le go feta, o ka tlhomamisega gore o tla nna le kagiso ya mogopolo e Jehofa a segofatsang batho ba ba tlotlang batsadi ba bone ka yone.—Bafil. 4:7.
^ ser. 3 Se batsadi le bana ba ratang go se dira se ka tlhotlhelediwa ke setso sa mo lefelong la bone. Mo mafelong mangwe go tlwaelegile e bile ke se batho ba le bantsi ba ratang go se dira gore dikokomana tse di farologaneng tsa lelapa di nne mmogo kgotsa gore di kopane ka metlha.
^ ser. 11 Fa e le gore batsadi ba gago ba sa ntse ba nna kwa gae, tlhomamisa gore batho ba ba ba tlhokomelang ba lo ba ikanyang ba nna le dilotlolo tsa ntlo, gore fa batho ba ba godileng ba ka tlhagelwa ke kotsi ba kgone go tsena.


text:
DITSELA TSA GO BONA BOITUMELO MO LELAPENG
Go Dira Gore Lenyalo la Bobedi le Atlege
HERMAN: * “Mosadi wa me wa ntlha o ne a tlhokafala ka ntlha ya kankere morago ga gore re nyalane ka dingwaga di le 34. Fa ke nyala gape, mosadi wa me e bong Linda o ne a ikutlwa e kete ke nnela go mmapisa le mosadi wa me wa ntlha. Se se neng sa gakatsa seemo ke gore gantsi ditsala tse ke sa bolong go nna le tsone di ne di rata go bua ka dinonofo tse dintle tse mosadi wa me yo o tlhokafetseng a neng a na le tsone mme seno se ne se kgopisa Linda.”
LINDA: “Morago ga gore ke nyalane le Herman, ke ne ke ikutlwa e kete monna wa me le ditsala tsa gagwe ba nna ba mpapisa le mosadi wa gagwe wa ntlha. E ne e le motho yo o rategang, yo o bonolo e bile a na le botho. Ka dinako tse dingwe ke ipotsa gore a ke tla tsamaya ke atamalana le ene jaaka mosadi wa gagwe wa ntlha.”
Linda le monna wa gagwe wa ntlha ba ne ba tlhalana mme ene le Herman ba itumelela go bo ba ile ba kopana. Le fa go ntse jalo, ba dumela gore mo lenyalong la bobedi go ka nna le dikgwetlho tse di neng di seo mo lenyalong la ntlha. *
Fa e le gore o ile wa tsena mo lenyalong gape, o ikutlwa jang ka lenyalo la gago la bobedi? Mosadi mongwe yo o bidiwang Tamara yo o neng a nyalwa gape dingwaga di le tharo morago ga go tlhalwa, a re: “Fa o nyalwa lekgetlho la ntlha, o ikutlwa e kete lenyalo la gago le tla nnela ruri. Mme ka lenyalo la bobedi, gongwe o ka se ikutlwe jalo, ka gore o nna o akantse gore lenyalo la gago la ntlha le ile la fela.”
Le fa go ntse jalo, banyalani ba le bantsi ba ile ba nna le boitumelo jwa mmatota morago ga go nyala gape. Ba ile ba dira gore lenyalo la bone le atlege—mme le wena o ka dira gore le la gago le atlege! Jang? Ela tlhoko dikgwetlho di le tharo tse di tlwaelegileng le kafa melaometheo ya Baebele e ka thusang go lebana le tsone ka teng. *
KGWETLHO 1: O LEKA GO DIRA GORE LENYALO LA GAGO LA NTLHA LE SE KA LA HUPETSA LENYALO LA GAGO LA GONE JAANONG.
Ellen yo o nnang mo Afrika Borwa a re: “Ga ke kgone go itlhokomolosa dilo tse re neng re di dira mo lenyalong la me la ntlha, segolobogolo fa re ya kwa mafelong a re kileng ra ya kwa go one le monna wa me wa ntlha. Ka dinako dingwe ke feleletsa ke bapisa monna yo ke nyalaneng le ene gone jaanong le monna wa me wa ntlha.” Ka fa letlhakoreng le lengwe, fa molekane wa gago a kile a bo a le mo lenyalong, o ka kgopisega fa gangwe le gape a nnela go bua ka lenyalo la pele.
KAKANTSHO: Amogela boammaaruri jwa gore ga go utlwale gore o lebelele gore wena kgotsa molekane wa gago lo tla lebala lenyalo la ntlha motlhofo fela, segolobogolo fa e le gore lenyalo leo le ile la tsaya dingwaga di le mmalwa. Tota e bile, batho bangwe ba dumela gore ka phoso ba ile ba bitsa balekane ba bone ka maina a balekane ba bone ba pele! O ka lebana jang le boemo jo bo ntseng jalo kgotsa a mangwe a a tshwanang le one? Baebele e gakolola jaana: “Lekang go tlhaloganyana.”—1 Petere 3:8, New Century Version.
O se ka wa thibela molekane wa gago gotlhelele go bua ka lenyalo la pele e le ka go bo o fufega. Fa molekane wa gago a ikutlwa gore o batla go bua ka botshelo jwa gagwe le molekane wa gagwe wa pele, mo reetse ka go mo akanyetsa. Gape, o se ka wa itlhaganelela go swetsa ka gore o a bapisiwa. Ian yo o ileng a nyala gape dingwaga di le lesome tse di fetileng a re: “Mosadi wa me, Kaitlyn, ga a ise a ko a gane gore ke bue ka mosadi wa me yo o tlhokafetseng. Go na le moo, o ne a e tsaya e le tsela ya go ithuta gore ke eng se se dirileng gore ke nne motho yo ke leng ene gompieno.” O ka fitlhela gore dipuisano tse di ntseng jalo di ka go thusa gore o atamalane thata le molekane wa gago yo mosha.
Tlhoma mogopolo mo dinonofong tse di tlhomologileng le tse di siameng tsa molekane wa gago wa gone jaanong. Gone ke boammaaruri gore molekane wa gago a ka tswa a se na dinonofo le bokgoni jo bo rileng jo molekane wa gago wa ntlha a neng a na le jone. Mme molekane wa gago wa gone jaanong a ka tswa a dira sentle thata mo dilong tse dingwe. Ka jalo, nonotsha kamano ya gago le molekane wa gago, ‘e seng ka go mmapisa le motho yo mongwe,’ mme ka go bontsha le go anaanela se o se ratang ka molekane wa gago. (Bagalatia 6:4) Monna mongwe yo o bidiwang Edmond yo o ileng a nyala gabedi, a re: “Fela jaaka go se na botsala bope jo bo tshwanang, ka tsela e e tshwanang ga go na manyalo ape a mabedi a a ka tshwanang.”
O ka nna tekatekano jang malebana le kafa o lebang ka teng dilo tse di itumedisang ka lenyalo la gago la ntlha le lenyalo la gago le lesha? Jared a re: “Nkile ka bolelela mosadi wa me gore lenyalo la me la ntlha le ne le tshwana le buka e e monate e nna le mosadi wa me wa ntlha re e kwadileng. Gangwe le gape nka nna ka boa ka bula buka eo le go e bala ke akanya ka dilo tse di itumedisang tse re di dirileng. Mme ga ke tshele mo bukeng eo. Go na le moo, nna le mosadi wa me re ikwalela buka ya rona mmogo mme ke mo ke tshelang gone ka boitumelo.”
LEKA SENO: Botsa molekane wa gago gore a o a tle a ikutlwe a sa gololesega fa go buiwa ka lenyalo la gago la ntlha. Itse dinako tse ka tsone go tla bong go sa siama go bua ka lenyalo la ntlha.
KGWETLHO 2: GA O GOLOLESEGE FA O NA LE DITSALA TSA BOGOLOGOLO TSE DI SA TLWAELANG MOLEKANE WA GAGO YO MOSHA.
Javier yo o ileng a nyala dingwaga di le thataro morago ga go tlhala, a re: “Nakonyana morago ga gore re nyalane, mosadi wa me o ne a ikutlwa e kete ditsala dingwe tsa me di ne di nna di mo tshwaya diphoso.” Monna mongwe yo o bidiwang Leo o ne a lebana le boemo jo bo farologaneng. A re: “Batho bangwe ba ne ba bolelela mosadi wa me kafa ba neng ba rata monna wa gagwe wa ntlha ka teng le kafa ba mo tlhologelelwang ka teng—ba bua jalo ke ntse ke le teng!”
KAKANTSHO: Leka go ipaya mo seemong sa ditsala tsa gago. Ian yo o umakilweng pelenyana a re: “Ke akanya gore ka dinako tse dingwe batho ba re sa bolong go nna ditsala le bone ba utlwa botlhoko thata e bile ga ba gololesege go tsalana le motho yo e leng fela bontlhanngwe jwa banyalani ba ba kileng ba ba itse.” Ka jalo, ‘nna tekatekano, o bontshe bonolo jotlhe mo bathong botlhe.’ (Tito 3:2) Letla ditsala le ba lelapa gore ba tlwaele seemo. E re ka o le mo lenyalong le lengwe, ditsala tsa gago di tla fetoga. Javier yo o nopotsweng pelenyana o bolela gore fa nako e ntse e tsamaya ene le mosadi wa gagwe ba ile ba boa ba nna ditsala gape le ditsala tsa bone tsa bogologolo. Gape a re: “Re leka go dira ditsala tse disha mmogo mme seo le sone se a thusa.”
Akanyetsa maikutlo a molekane wa gago fa lo itisa le ditsala tsa bogologolo. Ka sekai, fa go ka direga gore go buiwe ka lenyalo la gago la ntlha, dirisa botlhale gore molekane wa gago wa gone jaanong a se ka a ikutlwa a kgaphetswe kwa thoko. Seane sa Baebele sa re: “Fa motho a bua fela a sa akanye, mafoko ao a ka tlhaba jaaka tšhaka. Mme motho yo o botlhale o kelotlhoko ka se a se buang. Mafoko a gagwe a ka fodisa kutlobotlhoko.”—Diane 12:18, Holy Bible—Easy-to-Read Version.
LEKA SENO: Akanya ka maemo a a tla tlhabisang wena le molekane wa gago ditlhong. Tlotlang go sa le gale ka gore ke tsela efe e e molemo e lo tla itshwarang ka yone fa ditsala tsa lona di botsa dipotso kgotsa di akgela ka lenyalo la ntlha.
KGWETLHO 3: GA O KGONE GO IKANYA MOLEKANE WA GAGO YO MOSHA KA GONNE MOLEKANE WA GAGO WA PELE O NE A SA IKANYEGE.
Monna mongwe yo o bidiwang Andrew, yo mosadi wa gagwe a ileng a mo tlogela, a re: “Ke ne ke a tle ke tshabe go utlwisiwa botlhoko gape.” Moragonyana o ne a nyala mosadi wa gagwe yo a nnang le ene gone jaanong e bong Riley. O tswelela ka go re: “Gantsi ke ne ke ipotsa gore a ke tla kgona go tshwana le monna wa ga Riley wa ntlha. Tota e bile ke ne ke tshwenyegile gore o tla akanya gore ga ke a mo siamela a bo a ntlogela a tsaya mongwe o sele.”
KAKANTSHO: Bolelela molekane wa gago dilo tse di go tshwenyang o gololesegile. Baebele ya re: “Go na le go kgoreletsega ga dithulaganyo kwa go se nang puo ya sephiri teng.” (Diane 15:22) Kgabagare go buisana go ne ga thusa Andrew le Riley gore ba tshepane. Andrew a re: “Ke ne ka bolelela Riley gore ga nkitla ke dira gore tlhalo e nne tsela e e motlhofo ya go rarabolola mathata mme Riley o ne a ntlhomamisetsa se se tshwanang. Ka iketlo ke ne ka mo ikanya ka botlalo.”
Fa molekane yo o nang le ene gone jaanong a ile a utlwisiwa botlhoko mo lenyalong la pele, dira sotlhe se o ka se kgonang gore molekane wa gago a go ikanye. Ka sekai, Michel le Sabine, ba manyalo a bone a neng a felela ka tlhalo, ba ile ba dumalana gore ba tla bolelelana fa mongwe wa bone a kopane le molekane wa pele. Sabine a re: “Tumalano eno e ne ya dira gore re se ka ra nna le dipelaelo.”—Baefeso 4:25.
LEKA SENO: Fokotsa nako e o buisanang le motho wa bong bo sele mo sephiring ka yone, e ka tswa lo lebane, ka founo kgotsa le e leng ka Internet.
Manyalo a mantsi a bobedi a ile a atlega mme le la gago le ka atlega. Tota e bile, go farologana le lekgetlho la ntlha la fa o ne o tsena mo lenyalong, go ka direga gore gone jaanong o ikitse botoka. Andrew yo o nopotsweng pelenyana a re: “Ke bone kgomotso e kgolo mo lenyalong la me le Riley. Morago ga go nyalana dingwaga di le 13, re atamalane thata, mme le ka motlha ga re batla gore kamano ya rona e senyege.”
^ ser. 3 Maina a fetotswe.
^ ser. 5 Gone ke boammaaruri gore, loso lwa molekane le tlhalo di fedisa lenyalo ka ditsela tse di farologaneng. Setlhogo seno se kwaletswe go thusa batho ba ba mo maemong ano oomabedi go atlega mo lenyalong la bobedi.
^ ser. 7 Fa o batla tshedimosetso e e oketsegileng malebana le dikgwetlho tsa go godisa bana ba lenyalo la bobedi, bona motseletsele wa ditlhogo tsa “Dilo Tse di Dirang Gore Malapa a Motsadi wa Bobedi a Atlege” mo makasineng wa Tsogang! wa April 2012 o o gatisitsweng ke Basupi ba ga Jehofa.
IPOTSE JAANA . . .
Ke dinonofo dife tse di tlhomologileng tse molekane wa me a nang le tsone tse ke di ratang thata?
Fa go tlotliwa ka lenyalo la me la ntlha, nka dira jang gore motlotlo oo e nne o o tla dirang gore molekane wa me a ikutlwe a se na dipelaelo e bile a na le seriti?


text:
KURUMAN Go lebogiwa baithuti ba Kwa sekolong sa Lebang
Mo dibekeng tse di fetileng ka kgwedi ya 31 Diphalane 2011 e ne e le moletlo wa baithuti kwa sekolong sa Lebang se se kwa motseng wa Gan-tatelang. Baithuti ba ne ba amogela dIsetifikeite tsa go falola le tsa metsha-meko. Sekolo se simolola ka mophato wa borataro go fitlha ka wa borobedi. Batsadi le Bagokgo ba dikolo tse dingwe ba ne ba tlile go rotlwetsa tiro e. Mogokgo wa sekolo e leng Rre Dioka, o ne a rotlwetsa bana ka go ba ruta ga thuto e le yona e e tla bulang dikgoro tsa botshelo. O tlhalositse ga maitsholo a ngwana a le botlhokwa mo botshelong ebile a ka dira gore a amogelwe kwa di tirong tse di fapaneng. Bana ba ne ba opela le go bina dipina tsa sekolo le tsa setso. Moletlo o ne o atlegile, e bile le bagolo ba motse ba ne ba tlile. Kwa morago go ne go jewa dijo tsa mefu-tafuta.
Setshwantso: Bangwe ba baithuti ba ba amogetseng disetifikeite.
- Log in to post comments